REPUBLIKA HRVATSKA

BRODSKO-POSAVSKA ŽUPANIJA

**OSNOVNA ŠKOLA „IVANA BRLIĆ-MAŽURANIĆ“**

SLAVONSKI BROD

KLASA: 602-02/17-01/22

UR. BROJ: 2178/01-08-17-01

Slavonski Brod, 14. srpnja 2017.

**IZVJEŠĆE O RADU NA KRAJU ŠKOLSKE**

**2016./2017. GODINE**

Slavonski Brod, srpanj 2017. Ravnateljica:

 \_\_\_\_\_\_\_\_\_\_\_\_\_\_\_\_\_\_\_\_\_\_

 Jasminka Suman

**SADRŽAJ:**

[1 UVJETI RADA 3](#_Toc490726014)

[1.1 Obilježja školskog prostora 3](#_Toc490726015)

[1.2 Materijalni uvjeti 4](#_Toc490726016)

[1.3 Podaci o djelatnicima škole 5](#_Toc490726017)

[2 ORGANIZACIJA RADA 7](#_Toc490726018)

[2.1 Podaci o učenicima, razrednim odjelima i organizaciji nastave 7](#_Toc490726019)

[2.2 Godišnji kalendar rada škole 8](#_Toc490726020)

[3 KULTURNA I JAVNA DJELATNOST ŠKOLE 9](#_Toc490726021)

[4 ZDRAVSTVENA, SOCIJALNA I EKOLOŠKA ZAŠTITA 12](#_Toc490726022)

[5 STRUČNO USAVRŠAVANJE 18](#_Toc490726023)

[6 RAD STRUČNIH ORGANA, STRUČNIH SURADNIKA I ORGANA UPRAVLJANJA 21](#_Toc490726024)

[7 REALIZACIJA NASTAVNOG PLANA I PROGRAMA – ANALIZA ODGOJNO-OBRAZOVNIH POSTIGNUĆA 31](#_Toc490726025)

[7.1 Pristup planiranju i programiranju 31](#_Toc490726026)

[7.2 Realizacija nastavnog plana i programa 32](#_Toc490726027)

[7.3 Rad i postignuća učenika u redovitoj i izbornoj nastavi 37](#_Toc490726028)

[7.4 Izborna nastava 42](#_Toc490726029)

[7.5 Rad i postignuća u dodatnom radu s darovitim učenicima 43](#_Toc490726030)

[7.6 Učenici s teškoćama u razvoju i organizacija dopunske nastave 46](#_Toc490726031)

[7.7 Rad i postignuća u izvannastavnim i izvanškolskim aktivnostima 50](#_Toc490726032)

[7.8 Školski preventivni programi 60](#_Toc490726033)

[8 PRIJEDLOG MJERA ZA STVARANJE BOLJIH UVJETA RADA I ZA UNAPREĐIVANJE ODGOJNO – OBRAZOVNOG RADA 61](#_Toc490726034)

**UVOD**

 Navodimo neke od novina i posebnosti ove školske godine 2016./2017., a koje su se odrazile na cjelokupniživot i rad škole:

* Zahvaljujući razumijevanju i financijskoj pomoći Grada kao osnivača materijalni uvjeti rada škole znatno su poboljšani (građevinski zahvati u matičnoj školi i PŠ B. Varoš, povećani knjižnični fond, nova oprema informatičke učionice).
* Od ožujka 2017. stvoreni su materijalni uvjeti za prelazak na jednosmjenski rad PŠ Brodski Varoš.
* Učenici i učitelji PŠ Brodski Varoš sudjelovali su u projektu „Pero ljubavi-poruke ljubavi i prijateljstva“, vezan uz ljubav i vjernost svjetski poznatih roda Malene i Klepetana.
* Organiziran je program produženog boravka za ukupno 11 učenika 1. i 2. razreda.
* Na ovogodišnjoj svečanosti obilježavanja našeg Dana škole, nakon dugog vremena,djeca su ponovo vratila ključ Grada gradonačelniku i time su završile ovogodišnje aktivnosti „U svijetu bajki I.B. Mažuranić“.

# UVJETI RADA

## Obilježja školskog prostora

Školsko upisno područje u odnosu na prethodnu godinu je ostalo nepromijenjeno. Prema ustroju lokalne samouprave, upisno područje škole obuhvaća naselja Budainku i Brodski Varoš, koja pripadaju gradu Slavonskom Brodu, i područje Gromačnika, koje pripada općini Sibinj.

Ured državne uprave je u veljači 2017. godine školama poslao plan upisa i naputke vezane uz upis u 1. razred, uvažavajući odredbe Pravilnika o postupku utvrđivanja psihofizičkog stanja djeteta, učenika te sastavu stručnih povjerenstava (NN 67/2014), kao i popis djece školskih obveznika. Zbog vremenski zahtjevne procedure u postupcima prijevremenog upisa, odgode upisa, kao i odredbi vezanih uz odobravanje upisa djece prema mreži škola, škola je do 2. lipnja 2017. godine obavila predupise najvećeg broja djece, prema naputcima Ureda.

Stručno povjerenstvo za utvrđivanje psihofizičkog stanja djece za našu školu i upisno povjerenstvo škole, utvrdilo je psihofizičko stanje djece za upis u osnovnu školu, tj. pregledano je ukupno 56 djece, od kojih je u našu školu upisano50 djece.

Sljedeća tablica prikazuje podatke o broju pregledane i upisane djece u 1. razred:

|  |  |
| --- | --- |
| **Područje** | **BROJ DJECE** |
| **Pregledani** | **Upisani u našu školu** | **Upisani u druge škole (preseljenje ili dr. razlozi)** | **Odgoda upisa** | **Upućeni u posebni program“** |
| Matična škola | 42 | **39** | 1 | 1 | 1 |
| PŠ B. Varoš | 11 |  **8** | 3 | 0 | 0 |
| PŠ Gromačnik | 3 |  **3** | 0 | 0 | 0 |
| **Ukupno** | **56** | **50** | **4** | **1** | **1** |

U odnosu na prethodnu školsku godinu pregledano je 29 djece manje. Naime, prošle školske godine pregledano je ukupno 85 djece. Odgoda upisa u 1. razred za jednu školsku godinu provedena je za jedno dijete u matičnoj školi,te je nakon opservacije od Ureda dobiveno rješenje o odgodi upisa. ( U prošloj školskoj godini provedena je odgoda upisa za ukupno 9 djece ).

Za jedno dijete s višestrukim teškoća u razvoju pokrenut je postupak utvrđivanja primjerenog programa školovanja ( upisan je u OŠ „Hugo Badalić“, u posebni program obrazovanja).

Četvero djece s našeg upisnog područja je zbog promjene mjesta boravka, preseljenja i drugih sličnih razloga otišlo u druge škole. Od ukupnog broja upisane djece njih 8 je s upisnih područja drugih gradskih škola, jer su iz opravdanih razloga zatražili odobrenje za upis u 1. razred u našu školu.

Od ukupnog broja djece s popisa školskih obveznika koja pripadaju našem upisnom području 20 djece se nije odazvalo upisu, a za njih šestero imamo provjerene informacije da ne žive na adresama koje su na popisu. Podatke o njima proslijedili smo Uredu.

Roditelji su prilikom upisa iskazali interes za produženi boravak za ukupno 15 djece, 13 u matičnoj i 2 djece u Brodskom Varošu.

## Materijalni uvjeti

U ovoj školskoj godini je učinjeno puno zahvata na poboljšanju uvjeta rada škole u različitim područjima.

* Izvršeno je prekrivanje krova i zamjena starog krova novim krovištem i crijepom na jednokatnoj zgradi matične škole – krajem kolovoza 2016.- financiranje od strane grada kao osnivača. Ovim radovima je uvelike poboljšana toplinska izolacija školskog prostora.
* Grad je kao osnivač izveo građevinski zahvat u PŠ B. Varoš, izvevši određene prostorne preinake u smislu ugradnje pregradnog zida, tako da su u prizemlju zgrade dobivene dvije učionice koje udovoljavaju svim uvjetima za izvođenje redovne nastave. Tako su od 20. ožujka 2017. stvoreni uvjeti za prelazak na jednosmjenski rad.
* Kako smo projektom „Malena“ izazvali pozornost mnogih, s reklamnom agencijom „Imago“ iz Zagreba, koja zastupa Jamnicu, ušli smo u projekt „ „Pero ljubavi-poruke ljubavi i prijateljstva“. Učenici i učiteljice PŠ Brodski izvrsno su realizirali ovaj projekt, a u znak zahvalnosti za suradnju i trud uprava Agrokora opremila je dvije učionice novim namještajem.
* Informatička učionica škole opremljena je sa 16 novih računala, te su tako stvoreni izvrsni uvjeti za izvođenje suvremene nastave informatike- vrijednost nabave je 43.357,40 kn.
* U ukupno 11 učionica instalirana su računala, što doprinosi poboljšanju i unapređenju nastavnih procesa.
* Otklonjen je kvar u kotlovnici matične škole (21.767,50 kn).
* Izvršen je popravak opreme po kotlovima i na sistemu grijanja u učionicama matične škole (6.535,00 kn).
* Od 12. rujna 2016.je u suradnji s Gradom u našoj školi organiziran je program produženog boravka za 11 učenika 1. i 2. razreda matične škole, u višenamjenskoj prostoriji do školske kuhinje.
* Uređeni atrij u školskom prostoru matične škole postao je ugodan prostor svakodnevnog boravka učenika na svježem zraku.
* Tijekom godine kupljena su glazbala za glazbenu kulturu – 66700 kn.
* Kupljene su knjige za lektiru u vrijednosti od 79.000,56 kn.
* Nabavljene su inox termos boce za potrebe produženog boravka.

## Podaci o djelatnicima škole

Na početku, a i tijekom školske godine bilo je dosta kadrovskih promjena i zamjena.

Na kraju prošle školske godine u mirovinu je otišla Dragica Rajković, nastavnica tehničke kulture i fizike Na upražnjeno radno mjesto, uz prethodnu suglasnost Ministarstva znanostii obrazovanja, za 11 sati redovite nastave tehničke kulture zaposlena je Marija Alagić, magistra inženjerka strojarstva na satnicu od 6 sati nastave odnosno 13 sati tjednog radnog vremena a 5 sati nastave, prema osobnoj zamolbi, raspoređeno je Ivani Krešić - dipl. ing. graf. tehnologije zaposlenoj u našoj školi na neodređeno vrijeme na radnom mjestu likovne kulture. Za preostala 4 sata nastave fizike odnosno 8 sati tjednog radnog vremena zaposlen je Bojan Pavelić, profesor fizike i politehnike.

U produženom boravku zaposlena je učiteljica razredne nastave Ivona Matić.

Iva Klarić, učiteljica engleskog jezika koristila je roditeljski dopust, a na njeno mjesto je bila zaposlena Mirela Prokeš, učiteljica engleskog jezika i hrvatskog jezika, koja je prošle godine položila stručni ispit i otišla iz škole 9. rujna 2016. zbog promjene mjesta boravka. Na njeno mjesto primljena je Marina Kolobarić, magistra edukacije engleskog jezika i književnosti i magistra pedagogije, koja je bila na stručnom osposobljavanju na mjestu stručnog suradnika pedagoga.

Na mjesto našeg preminulog djelatnika, ložača centralnog grijanja, zaposlen je od 27. 10. 2016. Dragutin Šprajc.

 Na određeno radno vrijeme, na zamjeni, zbog bolovanja djelatnika radilo je više učitelja i drugih djelatnika:

* Magdalena Marić mijenjala je knjižničarku Mariju Vukoja Naglić.
* Antonija Stanić, učiteljica razredne nastave mijenjala je Svjetlanu Brezicki, učiteljicu razredne nastave.
* Ivana Radović mijenjala je učiteljicu razredne nastave Tanju Stjepanek.
* Ivana Matanić mijenjala je spremačicu Anitu Anić.

.

Prema ugovoru o stručnom osposobljavanju, bez zasnivanja radnog odnosa, kojega je škola sklopila s Hrvatskim zavodom za zapošljavanje, u ovoj školskoj godini pripremale su se za samostalni rad i polaganje stručnog ispita:

* Maja Milobara, magistra primarnog obrazovanja – mentorica Mirjana Jurić; završila je program stručnog osposobljavanja 8. 12. 2016.
* Marina Kolobarić, magistra edukacije engleskog jezika i književnosti i magistra pedagogije – mentorica pedagoginja Ljubica Badrov; završila je program stručnog osposobljavanja 8. 12.2016.
* Dubravka Štruc – magistra edukacije hrvatskog jezika i književnosti – mentorica Silvija Grgurić; završila je program stručnog osposobljavanja 10. 4. 2017.
* Anamarija Ćosić, magistra teologije – mentorica Željka Krištić, započela je stručno osposobljavanje 11.12.2016.
* Marina Brkić, magistra primarnog obrazovanja, mentorica Zrinka Marić, započela je stručno osposobljavanje 11.12.2016.

Za sve pripravnike koji su se zapošljavali na određeno radno vrijeme zbog stručnog osposobljavanja pedagoginja škole izrađivala je planove i programe rada, kao i izvješća o njihovoj realizaciji.

Na inicijativu Razvojne agencije Grada, a u sklopu projekta *„*Helping“-II faza, krajem prošle školske godine iskazali smo i dokumentacijom obrazložili potrebu za zapošljavanjem 5 pomoćnika u nastavi za 5 učenika s teškoćama u razvoju u ovoj školskoj godini., čije zapošljavanje je i odobreno.

Inače je važno istaknuti da je nositelj ovog projekta Grad Slavonski Brod u suradnji s Razvojnom agencijom. Projekt su sufinancirali Europska unija iz Europskog socijalnog fonda i Ministarstvo znanosti, obrazovanja i sporta. Partneri u provedbi projekta uz Razvojnu agenciju Grada Slavonskog Broda d.o.o. su uz našu školu i ostale gradske škole: OŠ Antun Mihanović, OŠ Bogoslav Šulek, OŠ Dragutin Tadijanović, OŠ Đuro Pilar, OŠ Hugo Badalić, OŠ Milan Amruš i OŠ Vladimir Nazor.

U Helping –II faza u ovoj školskoj godini su kao pomoćnici u nastavi za učenike s teškoćama u razvoju bili zaposleni ovi djelatnici:

|  |  |  |  |  |  |
| --- | --- | --- | --- | --- | --- |
| **Red. broj** | **Ime i prezime**  | **Zvanje** | **Broj sati / tjedno** | **Vrijeme početka rada** | **Predviđeni završetak** |
| 1 | Marijana Tomljenović(od 24..1. 2017. Antonija Stanić,  | mag.primarnog obrazovanja | 28 | 5.09.2016. | 15.06.2017. |
| 2. | Magdalena Boček(od 17.1. 2017. Lidija Mioč-psiholog) | mag.primarnog obrazovanja | 20 | 5.09.2016. | 15.06.2017. |
| 3. | Željko Agatić | Medicinski tehničar | 24 | 6.09.2016. | 15.06.2017. |
| 4. | Maja Turza | Poljoprivredni tehničar | 20 | 6.09.2016. | 15.06.2017. |
| 5. | Ivana Zeba | Gimnazija | 28 | 6.09.2016. | 15.06.2017. |

Kao i ranijih godina, u školi su obavljali stručno - pedagošku praksu studentice razredne nastave, kojima su naši učitelji bili mentori:

* Dragana Ključević u 2.a razrednom odjelu -učiteljica LucijaNikičić;
* Mihaela Pavičić u 4.b razrednom odjelu - učiteljica Renata Hercog;
* Ana Terzić u 3.a razrednom odjelu -učiteljica SvjetlanaBrezicki;
* Ljubica Lerotić u 3.d-4.d razrednom odjelu – učitelj Tomislav Vidošević;
* Magdalena Barišić u 1.d-2.d-učiteljica Ana Dangubić;
* Nikolina Opačak u 2.b razrednom odjelu – učiteljica Zrinka Marić;
* Ines Rašić u 1.b razrednom odjelu – učiteljica Anđela Zovko;
* Valentina Jackiv u 1.a razrednom odjelu – učiteljica Martina Tomljenović.

# ORGANIZACIJA RADA

## Podaci o učenicima, razrednim odjelima i organizaciji nastave

|  |  |  |  |  |
| --- | --- | --- | --- | --- |
| **OBILJEŽJA** | **RAZREDNA NASTAVA** |  | **PREDMETNA NASTAVA** | **UKUPNO** |
| učenika | Odjela |  | učenika | odjela | **učenika** | **odjela** |
| **Matična škola** | 189 | 8 |  | 222 | 11 | **411** | **19** |
| **PŠ Brodski Varoš** | 50 | 4 |  | - | - | **50** | **4** |
| **PŠ Gromačnik** | 22 | 2 komb. |  | - | - | **22** | **2 komb.** |
| **UKUPNO** | **261** | **14** |  | **222** | **11** | **483** | **25** |

Ukupan broj učenika na kraju školske godine je 483 učenika, u nižim razredima je 261, a u višim razredima je 222. U matičnoj školi je ukupno 411 učenika, u PŠ Brodski Varoš 50 učenika, a u PŠ Gromačnik 22 učenika.

Broj učenika se kontinuirano i dalje smanjuje. U odnosu na brojčano stanje na kraju prošle školske godine, kada smo imali 495 učenika, ove školske godine je broj učenika smanjen za 12 učenika. Smanjivanju broja učenika ove školske godine pridonijeli su odlasci nekoliko obitelji u inozemstvo, ili preseljenje u druge škole i mjesta.

Još prošle godine smanjen je i broj odjela sa 26 na 25 razrednih odjela.

Razredni odjeli 3.b s 28 učenika i 2.b s 26 učenika u svakom razrednom odjelu, najbrojniji su u odnosu na ostale razredne odjele razredne nastave, a najbrojniji razredni odjel učenika viših razreda je 7.a s 26 učenika u odjelu. Brojčano najmanji razredni odjel nižih razreda je 3.c u PŠ B. Varoš koji broji tek 8 učenika, a najmanji broj učenika viših razreda imao je 8.c, s brojem od 16 učenika u razrednom odjelu.

Učenici kao i prethodnih godina nastavu pohađaju u dvije smjene koje se tjedno izmjenjuju. Zbog organizacije produženog boravka u ovoj školskoj godini kombinacija razreda po smjenama je 1. i 2., 5. i 7. razred u jednoj smjeni, a u drugoj smjeni 3 i 4., 6 i 8. razred. Takva je organizacija smjena bila i u PŠ Brodski Varoš, sve do prelaska na jednosmjenski rad 20. ožujka 2017. Iznimno je u PŠ Gromačnik, kombinacija smjena 1. i 2., te 3. i 4. razred suprotna od one u matičnoj školi.

Zbog pohađanja izborne nastave njemačkog jezika i informatike, jedan dio učenika ima veće dnevno i tjedno opterećenje.

U školi je organizirano dežurstvo spremača i tehničkog osoblja na glavnom ulazu. U matičnoj školi dežuraju i po tri učitelja tijekom trajanja smjene. Podaci o dežurstvu vode se u knjizi dežurstava. .

Ove smo godine imali ukupno 22 učenika putnika, 12 učenika u jednoj smjeni (5. i 7. razred) i 10 učenika u drugoj smjeni (6. i 8. razred).

Na području naše škole i dalje djeluje „Sigurna kuća“ sklonište za žene i djecu – žrtve obiteljskog nasilja, a našu školu je tijekom godine pohađalo više učenika, a na kraju godine jedan učenik.

Od ove školske godine organiziran je produženi boravak za 11 učenika 1. i 2. razreda u suprotnoj smjeni od redovne nastave koju pohađaju. Za ove učenike organiziran je topli obrok, koji se dovozio iz dječjeg vrtića.

## Godišnji kalendar rada škole

Nastavna godina je započela 5. rujna 2016. i trajala do 14. lipnja 2017. Godišnjim kalendarom škole, prema Odluci o početku i završetku nastavne godine, broju radnih dana i trajanju odmora učenika osnovnih i srednjih škola za školsku godinu 2016./2017., ostvarili smo 179 radnih dana, od toga 177, odnosno 176\* nastavnih dana.

 Dan škole, 28. travnja 2017., obilježen je kao radni, nenastavni dan učenika i svih djelatnika škole.

 Godišnjim kalendarom škole smo kao radni, nenastavni dan planirali i 31. listopad (ponedjeljak) 2017.

Jednodnevni izleti i stručne ekskurzije za učenike tijekom godine su realizirani kao terenska nastava, integrirani radni dan ili izvanučionička nastava.

\*Za učenike sva tri odjela 5. razreda 15. 12. 2017. Organiziran je odlazak u Zagreb na glazbeno-scenski spektakl na ledu„Pepeljuga“, te je zbog toga ostvaren jedan dan manje nastavnih radnih dana.

# KULTURNA I JAVNA DJELATNOST ŠKOLE

Tijekom godine realizirane su planirane odgojno-obrazovne aktivnosti, a u neke od njih uključili smo se tijekom školske godine. Navodimo ih kronološkim redom:

* **Pozdrav učenika 1. razreda** u matičnoj i područnim školama – prigodna priredba za doček učenika 1. razreda, koju su izveli učenici razredne nastave – 5. rujna 2016.
* Učenici i učitelji su na početku školske godine u velikom broju sudjelovali u katehetskoj nedjelji u župi Budainka i župi Brodski Varoš i Gromačnik, kada se moli blagoslov za sve učenike, a osobito za učenike 1. razreda.
* **Dani kruha** – dani zahvalnosti za plodove zemlje – obilježeni su u školi tijekom mjeseca listopada kroz integriranu nastavu učenika razredne nastave, izvanučioničke aktivnosti, postavljanje panoa s učeničkim likovnim i literarnim radovima i uređenje izložbi krušnih i jesenskih proizvoda, zajedničko blagovanje i darivanje krušnih proizvoda – 10. i 11. listopada 2016.
* Organiziran je integrirani radni dan - **Dan jabuka**-20. listopada 2016.
* Sudjelovanje učenika na likovnoj radionici stop-animacije u organizaciji PUŽ-pokret urbanog življenja -20. i 21. listopada 2017.
* Posjet tvrtki „Sigmat“ učenika PŠ Gromačnik – 21. listopad 2016. (za poklon dobili računalo).
* Grupa učenika viših razreda je s nastavnicom glazbene kulture sudjelovala na tradicionalnom harmonikaškom koncertu „Bela pl. Panthy“-studeni 2016.
* Kroz redovnu nastavu, sate razrednika i sudjelujući u povorci okupljenoj u Vukovarskoj ulici u Slavonskom Brodu i paljenjem lampiona uz rubove ulice – učenici su simbolički obilježili 17. studeni 2016. – **Dan sjećanja na Vukovar 1991.**, kao spomen na tragediju jednog grada, žrtve i heroja u Domovinskom ratu, u sklopu manifestacije „Vukovar – mjesto posebnog pijeteta“, koja se u Hrvatskoj obilježava već nekoliko godina za redom. Cilj aktivnosti je razvijanje pozitivnih stavova prema Domovinskom ratu i vukovarskim žrtvama, te osuda rata i agresije.
* Sudjelovanje učenika 5. razreda u Rotaract klubu Slavonski Brod u izradi i prodaji čestitki na Katarinskom sajmu, u cilju prikupljanja financijskih sredstava za poboljšanje uvjeta brodskog rodilišta.
* **Blagdan Sv. Nikole** proslavili su učenici od 1.-4. razreda u matičnoj školi i područnim školama, spontanim aktivnostima u dočekivanju Sv. Nikole, koji je podijelio djeci simbolične darove – voće i slatkiše, obilazeći razredne odjele – 6. prosinca 2016.
* Na kreativan i svečani način obilježili smo **Božić** i božićne blagdane u matičnoj školi i područnim školama. U školskoj dvorani matične škole izvedena je božićna priredba, u kojoj su zajedno sudjelovali učenici i nižih i viših razreda. U izvođenju božićnih priredbi u područnim školama sudjelovali su svi učenici, zbog čega su one poseban događaj u školi i među roditeljima – 22. prosinca 2016.
* Prodajni sajam prije i poslije božićne priredbe-dječje poduzetništvo-prodaja prigodnih učeničkih radova-ukrasa za Božić i suhih kolača.
* 6. veljače 2017. u školskoj sportskoj dvorani izvedena je **mađioničarska predstava Jozo Boze „Čarolija u krug- čuvaj prirodu**“– učenici 1.-4. razreda.
* Za učenike 1.-4. razreda u školi je unutar razrednih odjela i u školskoj dvorani organiziran maskenbal 24. veljače 2017. Učenici 3.razreda matične škole su sa svojim učiteljicama sudjelovali na dječjim **pokladnim svečanostima kao** skupina pod nazivom „ Orkestar“ **(**učenici i učitelji su u rukama držali „glazbene instrumente u rukama“, načinjene od spužve, s prikladno nacrtanim glazbalima, imitirajući da sviraju u orkestru). Bila je to vrlo zapažena skupina u pokladnoj povorci.
* Ples učenika viših razreda **povodom Valentinova-**10. veljače 2017.
* Trinaest učenika 8. razreda sudjelovalo je u tradicionalnoj,8. po redu **Brodskoj školi fizike**, koja je održana 8. 4 2017. u Gimnaziji M. Mesić.
* Škola je i ove godine bila domaćin **Županijskog natjecanja i smotre likovnih radova** na temu „Ritam svjetla-ritam boja“- 27.veljače 2017**.** Tom prigodom izveden je kulturno-umjetnički program kojeg su izveli naši učenici. U holu je postavljena izložba likovnih radova na istoimenu temu.
* Grupa učenika, članova školskog pjevačkog zbora, dječje klape, likovne skupine i skupine Vizualni identitet škole, zajedno sa svojim učiteljicama voditeljicama tih skupina Tajanom Novak i Ivanom Krešić, bila je na **nagradnom putovanju u Zagrebu, u Koncertnoj dvorani Vatroslava Lisinskog ,**na koncertu klasične glazbe, i na izložbi likovnih radova „Slikajmo uz glazbu“, u kojoj su sudjelovali i naši učenici- travanj, 2017.
* Dana 28. travnja 2017.svečano je proslavljen **Dan škole**. Svečana priredba na temu „Mudrost, ljubav, hrabrost“ bila je tematski vezana uz nastup dramsko-scenske skupine i njene predstave „Čarobnjak iz Oza“. Brojnim gostima predstavili su se mali i veliki izvođači – pjevači, plesači, glumci i recitatori. Ravnateljica je podijelila nagrade ovogodišnjim uspješnim učenicima i njihovim mentorima kao zahvalu za trud i rad koji su im donijeli uspjehe na natjecanjima, a programom smo ponovno dokazali kako smo odlični, posebni, kreativni i vrijedni.

Posebnost ovog Dana škole je ponovno vraćanje ključa grada gradonačelniku, kojom završava manifestacija “U svijetu Bajki I. B. Mažuranić“.

Uz Dan škole organizirana je izložba učeničkih radova, kao i prodajna izložba učeničkih proizvoda,a provedena su i sportska natjecanja učenika viših razreda. Tom prigodom učenici su prodavali suvenire s motivima iz Ivaninih priča, kojima su oslikani zidovi naše škole. Bili su tu magnetići, šalice, torbe, čaše za olovke, privjesci za ključeve i platnene torbe.

* Veliki broj učenika naše škole sudjelovalo je 18. svibnja 2017. na **smotri dječjih župnih zborova „Zlatna harfa“** brodske regije, pod ravnanjem časne sestre Ankice Tomas.
* I ove godine uređen je i na kraju godine izdan **školski list „Kosjenka**“ u 340 primjeraka. To je 17. broj ovog školskog lista, kojim se svake godine nastoji što obuhvatnije prikazati život i rad učenika i djelatnika naše škole.I ove godine je list u cijelosti tiskan u boji, što je doprinijelo njegovoj kvaliteti.
* Naši učenici su bili uključeni **u rad brojnih radionica** u okviru dječjih svečanosti „U svijetu bajki Ivane Brlić-Mažuranić“, koje su se održavale u vremenu od 13. do 19. travnja 2016.
* Škola je povodom svečanosti obilježavanja 20 godina rada Zajednice tehničke kulture grada Slavonskog Broda 15. 2. 2017. dobila javno priznanje i pisanu zahvalnicu za dugogodišnji rad i iznimni doprinos razvitku i promicanju tehničke kulture, a na temelju višegodišnje suradnje učitelja tehničke kulture i prof. Ane Kufrin, te njene suradnje s prof. Marinom Gojković i društvom GEA-X, u području astronomije. U školi se godinama održavaju radionice s učenicima 5. razreda, na temu „Zemlja u svemiru“.

 **Kazališne, lutkarske i kino predstave**

Tijekom godine učenici naše škole prisustvovali su ovim kazališnim i kino predstavama:

* Kazališna predstava „Ribar Palunko i njegova žena“ - KKD „ I.B. Mažuranić“ svi učenici 1. 4. razreda-13.listopada 2016.
* “Film u okviru Festivala o pravima djece u Cinestaru, u organizaciji UNICEF-a i AOO – 10. listopada 2016. – učenici 6. razreda.
* Festival o pravima djece –Cinestar, 6. razred-11. listopada 2016.
* Glazbeno-scenski spektakl na ledu „Pepeljuga“, 5. razred- Zagreb,15. veljače 2017.
* Film Anka- Cinestar- 6. razred- 1.ožujak 2017.
* Posjet Cinestaru, crtani film Štrumfovi-1 razred- 12. travnja 2017.
* Kazališna predstava „Crvenkapica i Vučko“ (učenici 1. - 4. razreda), u izvedbi Dječjeg kazališta „Ivana Brlić-Mažuranić“ u našoj školskoj dvorani – 6. ožujka 2017.
* U okviru svečanosti „U svijetu bajki Ivane Brlić-Mažuranić“ učenici nižih razreda uživali su i ove godine u glazbeno-scenskoj čaroliji „Sunce djever i Neva Nevičica“, – 25. travnja 2017.
* Lutkarski mjuzikl „Prometna priča“ produkcija Z za sve učenike razredne nastave – 9. svibnja 2017.

 **Likovni i literarni natječaji, kviz znanja**

Naši učitelji i učenici uključivali su se u brojne aktivnosti i događanja izvan škole, sudjelujući na likovnim i literarnim natječajima i osvajajući zapažene nagrade i priznanja.

Škola je 3. studenog 2016. sudjelovala na književno-zabavnom kvizu o životu i djelu Dragutina Tadijanovića, koji se ove godine po prvi puta održao na državnoj razini u OŠ „Vladimir Nazor“ i Glazbenoj školi. Našu školu su predstavila 4 učenika 8.c razreda Ivana Teskera, Lana Turšić, Antonio Krajnović i Domagoj Stanković, koje je pripremala njihova učiteljica hrvatskog jezika Anica Blažević. Ovaj kviz je bio popraćen cjelodnevnim kulturno-umjetničkim i turističkim programom, uz upoznavanje i druženje sudionika. Sudionici natjecanja su prigodno nagrađeni.

Na državnom likovnom natječaju „U svijetu bajki Ivane Brlić-Mažuranić“, na temu „Kako je guščarica Janica krenula u školu“ u organizaciji Ogranka Matice Hrvatske Slavonski Brod, likovni rad učenice Elene Grgić, 5.a nagrađen je kao jedan od osamnaest jednakovrijednih likovnih radova. Mentorica je učiteljica likovne kulture Ivana Krešić.

Literarni rad „Legenda o ljubavi, Klepetan i Malena“ učenika Domagoja Dujića 5.a i Ivane Čarapović, 5.a pohvaljeni su na državnom literarnom natječaju za najbolju priču u okviru svečanosti „U svijetu bajki I. B. Mažuranić“, u organizaciji Matice hrvatske-ogranak Slavonski Brod.

 Likovni rad učenika Nike Anić 4.b odabran je kao jedan od likovnih radova na natječaju za ilustraciju slikovnice „Kako su vilenjaci postali paprenjaci“ Jasenke Veselski, u organizaciji Turističke zajednice Slavonski Brod, u kojem su sudjelovali učenici četvrtog razreda osnovnih škola Grada Slavonski Brod. Njegova učiteljica je Renata Hercog.

# ZDRAVSTVENA, SOCIJALNA I EKOLOŠKA ZAŠTITA

Tijekom školske godine nekoliko učenika je hospitalizirano zbog različitih zdravstvenih tegoba, fizičkih ozljeda i različitih kroničnih bolesti, što se odrazilo i na ukupni broj izostanaka učenika.

U školi vodimo evidenciju i brigu o učenicima sa zdravstvenim teškoćama, pokušavajući ih motivirati za rad na najbolji mogući način i u suradnji s roditeljima što više saznati o prirodi njihovih teškoća, osobito kroničnih bolesti, koje se odražavaju na njihovo učenje i ponašanje, uvažavajući pritom njihove specifičnosti i prilagođavajući se njihovim potrebama. Osobito nam je važno, uz pomoć školske liječnice identificirati učenike 8. razreda s kroničnim bolestima koje mogu biti zapreka za upis u određene srednjoškolske programe.

**Zdravstveni odgoj**

Nastavljena je primjena službeno propisanog Nastavnog plana i programa zdravstvenog odgoja (NN 106 od 23. kolovoza 2013.), kroz module: Živjeti zdravo, Prevencija nasilničkog ponašanja, Prevencija ovisnosti i Spolno/rodna ravnopravnost i odgovorno spolno ponašanje, putem aktualnih priručnika „Zdravstveni odgoj“ za učitelje razredne i predmetne nastave, s radionicama za sate razrednika. Kako su teme i sadržaji zdravstvenog odgoja po prirodi interdisciplinarni i međupredmetni, kao i sadržaji GOO, oni su se ostvarivali kroz redovnu nastavu, sate razrednika, školske projekte, izvannastavne i izvanškolske aktivnosti, školske preventivne programe (prevencija zlouporabe ovisnosti – „Zdrav za 5“, prevencija nasilja, prevencija neprihvatljivih ponašanja, prevencija neuravnotežene prehrane i sl.) .

U cilju promicanja zdravih stilova života i povodom obilježavanja Svjetskog dana hodanja, a u skladu s Nacionalnim programom „Živjeti zdravo“ i u sklopu projekta „Volonteri u parku“, koji je povezan s projektom „Hodanjem do zdravlja“ grupa učenika 5.a i 5.b razreda sudjelovala je 1. listopada 2016. u različitim sportskim aktivnostima, uz puno druženja, radosti i humora. Aktivnosti su se održavale na zelenoj površini, uz šetnjicu kraj Save.

Među učenicima 1. razreda matične škole provedeno je edukativno predstavljanje prirodnih ljekovitih svojstava meda, kao izvrsne hrane i izvora zdravlja 28.3. 2017. od strane profesionalnog pčelara V. Godića.

Učenici razredne nastave sudjelovali su 5. svibnja 2017. u Sportskim igrama mladih – sportsko zabavnoj manifestaciji, kojoj je cilj poticanje učenika na sportske aktivnost kroz međusobno druženje. Ove godine su igre organizirane u sportskoj dvorani Vijuš za učenike 3. i 4. razreda gradskih škola u Slavonskom Brodu. Natjecanje je provedeni u dvije discipline, u „Graničaru“ i utrci na 60 m. Naši učenici su se aktivno uključili ekipno kao Tintilinići-4.a, Mungosi-4,b i Hlapići – 3.a i 3.b., ali i kao pojedinci, ostvarujući zadovoljavajuće rezultate. Ekipa Hlapića (3.a i 3.b) osvojila je drugo mjesto u „Graničaru.“

**Hrvatski Olimpijski dan i Europski sportski dan**

Prigodno je obilježen **Hrvatski Olimpijski dan**, kao integrirani nastavni radni dan, kada nastavne sadržaje različitih predmeta povezujemo s rekreativnim sportskim natjecanjima učenika 1.-8. razreda – 9. rujna 2016.

**Europski školski sportski dan** obilježen je 30.9. 2016.organiziranjem različitih sportskih aktivnosti u trajanju od minimalno 120 minuta, u cilju promicanja tjelesnih aktivnosti i zdravlja. Ovogodišnje obilježavanje je provedeno pod pokroviteljstvom MZOS, jer je RH jedna od 15 europskih zemalja, uključenih u ovu inicijativu.

**Shema školskog voća, Program mlijeka u školama**

I dalje se u školi kontinuirano provodi Nacionalna strategija „Shema školskog voća i povrća“, koju je odobrila Vlada RH 2013. godine, a koju financijski podržava EU, kao inicijativu koja svoj djeci od 1. Do8. razreda osigurava obrok svježeg voća i povrća. Cilj programa je usvajanje dobrih prehrambenih navika djece, koje utječu na kvalitetu života, te borba protiv debljine uzrokovane, prije svega, lošim prehrambenim navikama. Škola je sklopila ugovor s poduzećem Velpro iz Zagreba i svi učenici 1.-8. razreda dobivaju jednom tjedno jednu voćku: jabuku, krušku, mandarinu ili jagode. Koordinator aktivnosti u provedbi ove strategije je Poljoprivredna savjetodavna služba, preko koje su roditelji i učenici informirani o cilju i realizaciji strategije, putem plakata i letaka za sve učenike i roditelje.

Tijekom 2. polugodišta prošle školske godine škola se uključila u novi projekt EU-e „Program mlijeka u školama“ jednom tjedno za učenike nižih razreda. Među roditeljima je proveden kratki upitnik i objašnjenje programa, uz potpis njihove suglasnosti. Dobavljač mlijeka je Vindija- Varaždin. Ovaj program uz program voća i povrća u školama dio je programa za poboljšanje dostupnosti hrane namijenjene poboljšanju distribucije poljoprivrednih proizvoda i poboljšanju prehrambenih navika djece. Program mlijeka u školama nema samo prehrambeni već i edukativni karakter jer doprinosi razvitku svijesti o važnosti zdrave prehrane.

**Izvanučionička nastava na gradskim bazenima**

Kako grad Slavonski Brod kao osnivač škole potiče masovnije uključivanje učenika škole u izvanučioničku nastavu TZK na gradskim bazenima, koja je planirana i školskim kurikulumom, ove godine je za većinu učenika 2.-8. razreda u dogovoru s predstavnicima bazena organiziran odlazak na bazene uz poduku plivanja za učenike nižih razreda.

  **Suradnja sa Zavodom za javno zdravstvo i školskom medicinom**

Kao i ranijih godina nastavljena je suradnja škole sa Službom za preventivnu školsku medicinu. Obavljena su preventivna cijepljena i pregledi planirani na početku školske godine:

* cijepljenje protiv Hepatitisa B ( prva, druga i treća doza) – 6. razred
* kontrolni pregled kralježnice – 6. razred
* cijepljenje protiv Difterije i Tetanusa – 8. razred
* testiranje na TBC (PPD test) i cijepljenje nereaktora – 7. razred
* screening vida na boje i vidne oštrine – 3. razred
* sistematski pregled učenika 8. razreda.

 Sa Službom za školsku medicinu škola je surađivala u dogovaranju liječničkih pregleda učenika prije školskih sportskih natjecanja, kao i u savjetovanju učenika i roditelja zbog problema učenja, poremećaja u ponašanju i sličnih specifičnih problema, kao što je nedostatak pažnje, depresija, neracionalni strah, često izostajanje, izbjegavanje školskih aktivnosti i sl.

Intenzivno smo surađivali s liječnicom školske medicine koja je član školskog povjerenstva za utvrđivanje psihofizičkog stanja djeteta, učenika kod liječničkih pregleda djece dorasle za upis u 1. razred OŠ Pregledano je ukupno 54 djece, od kojih je upisano u školu 50 djece, za jedno dijete je odgođen upis u školu za jednu školsku godinu, a jedno dijete je nakon opservacije upućeno na školovanje po posebnom programu uz pomoć pomoćnika u nastavi.

Vrlo dobra je bila suradnja sa školskom liječnicom u opservaciji jednog učenika 8 razreda koji zbog višestrukih teškoća u razvoju nije mogao nastaviti srednjoškolsko obrazovanje, već se upućuje u posebni program za stjecanje kompetencija u aktivnostima svakodnevnog života i rada uz individualizirane postupke, koji postoji u OŠ M,. Amruš.

Za dva učenika je pokrenut postupak određivanja primjerenog programa školovanja. Najveći uzrok spore obrade učenika je nedostatak stručnih suradnika psihologa i defektologa u školi, zbog čega smo ovisni o vanjskim stručnim suradnicima u bolnici ili suradnicima iz drugih škola, koji su maksimalno angažirani u ostvarivanju svojih programa i kojima je takav angažman dodatan i dobrovoljan posao.

Zadovoljni smo suradnjom sa stručnjacima Savjetovališta za djecu i mlade, kojima upućujemo naše učenike s različitim problemima.

**Profesionalno informiranje i savjetovanje učenika**

I ove školske godine vrijede već utvrđeni uvjeti upisa učenika sa zdravstvenim teškoćama. Ovi učenici imaju pravo na jedan bod za upis u ona zanimanja koja su im preporučena u pismenom mišljenju Službe za profesionalno savjetovanje pri HZZZ. Ove je godine na savjetovanje upućeno 10 učenika, od kojih je 7 sa zdravstvenim teškoćama, a 3 učenika s teškoćama u razvoju. Učenici s teškoćama u razvoju imali su pravo na izravan upis u preporučena zanimanja, preko Ureda državne uprave, ali pod uvjetom rangiranja na zasebnim ljestvicama poretka, sukladno Državnom pedagoškom standardu srednjoškolskog sustava odgoja i obrazovanja (NN, 63/08 i 90/10). Jedan od učenika s TUR zbog višestrukih teškoća u razvoju nije u mogućnosti nastaviti srednjoškolsko obrazovanje, te nakon procesa savjetovanja i opservacije upućen u posebni program za stjecanje kompetencija svakodnevnog života i rada.

Prijavi učenika za savjetovanje prethodilo je informiranje učenika 8. razreda i njihovih roditelja o zdravlju kao presudnom čimbeniku o kojemu treba voditi računa pri upisu u srednju školu. Pedagoginja je u suradnji s razrednicima učenika, roditeljima i liječnicom Školske medicine prikupljala dokumentaciju i posredovala u svim fazama suradnje.

Uz Službu za profesionalnu orijentaciju pri Hrvatskom zavodu za zapošljavanje kao mjestu profesionalnog usmjeravanja učenika, i ove smo godine surađivali s Centrom za informiranje i savjetovanje o karijeri – CISOK-om.

Svi učenici 8. razreda u pratnji razrednika sudjelovali su na Sajmu obrazovanja 30,. rujna 2016. pod motom „Dobro je učiti“ u okviru „Tjedna cjeloživotnog učenja“.

Stručna suradnica iz CISOK-a provela je tijekom godine dvije radionice vezane uz izbor zanimanja: Linija života – učenici 7. razreda, 8. 12. 2016. i *Upoznavanje samoga sebe* – 28. studenog 2016- učenici 8. razreda.

U cilju razvoja interesa učenika 8. razreda za poljoprivredna zanimanja predstavljen je OPG Ante Arića 25. 11 2916.

Roditelji učenika 8. razreda su tijekom godine pravovremeno informirani o svim elementima vezanim za upise učenika, a tijekom upisa imali su mogućnost neprestanih konzultacija s razrednicima, pedagoginjom i ostalim članovima povjerenstva za upis.

**Prometna kultura**

Na početku školske godine za sve učenike 1. razreda upriličen je ciljani susret s policijskim službenikom i edukacija njihovih roditelja na roditeljskim sastancima, kao doprinos razvoju prometne kulture i sigurnosti u prometu, kroz akciju „Poštujte naše znakove“.

Edukaciju učenika 1. razreda u matičnoj školi i u PŠ B. Varoš o ulozi mjesnog policajca provela su 3 policijska službenika 16. studenog 2016. u cilju sprečavanja različitih opasnosti i situacija u svakodnevnom životu djece. Razgovor s učenicima proveden je kroz igru, pjesmu i njihovo interaktivno sudjelovanje, a na kraju susreta svim učenicima su poklonjene žute kabanice, prilagođene pješačenju noću.

U cilju učinkovitijeg poučavanja učenika 1. razreda o prometnim znacima i uspješnom snalaženju u prometu izveden je poučni igrokaz „Pinokio u prometu“ u kojoj su glumili policijska službenica i glumica iz Dječjeg kazališta „I. B. Mažuranić“ – 19. 1. 2017.

Lutkarski mjuzikl „Prometna priča“ održana je za sve učenike razredne nastave u školskoj sportskoj dvorani 9.5. 2017.

**Mjesec borbe protiv ovisnosti**

 Tijekom Mjeseca borbe protiv ovisnosti, od 15. studenog do 15. prosinca, koji se ove godine obilježavao pod simboličkim motom „Budi neovisan i svoj“ u školi su realizirane brojne aktivnosti kroz redovnu nastavu i neke izvannastavne aktivnosti, koje su planirane u okviru školskih preventivnih programa suzbijanja ovisnosti i nasilja u najširem smislu riječi.

Većina razrednih učitelja realizirala je s učenicima tematske radionice u cilju prevencije, prema aktualnim materijalima i literaturi o školskim preventivnim programima, te službenim priručnicima u izdanju MZOS i AOO, koristeći se tim temama i radionicama i na roditeljskim sastancima.

Pedagoginja škole je pratila sadržaje aktualnih stručnih skupova, koje su se održavali u ovom mjesecu, primjenjujući nove spoznaje i upozorenja za roditelje i učenike u vezi „novih“ ovisnosti: klađenje, kocka, Internet, sintetske droge i sl..

U suradnji s razrednicima održane su sljedeće edukacije roditelja:

* Rizici za mentalno zdravlje djece i mladih- T. Brezičević, stručna suradnica u Službi za zaštitu mentalnog zdravlja, prevenciju i izvanbolničko liječenje ovisnosti – roditelji učenika 7. razreda-13. 12. 2016.
* Novo doba-nove ovisnosti- pedagoginja - roditelji učenika 8. razreda-16.12.2017.

Edukacije za učitelje i ostale djelatnike škole:

* Dostojanstvo učiteljskog poziva, S. Vrdoljak, voditeljica Centra za hagioterapiju, Učiteljsko vijeće -23.11 2016.
* Simpozij o alkoholu, kockanju i modernim ovisnostima „Novo doba-nove ovisnosti“ u organizaciji ZZJZ, 9. 12. 2016.-sudjelovanje pedagoginje.
* Županijski stručni skup voditelja ŠPP –Kockanje mladih u RH, preventivni programi 15.12. 2016.--pedagoginja škole

 U suradnji s voditeljicom Centra za hagioterapiju Slavonski Brod Silvom Vrdoljak za učenike 7. razreda održana je tribina na temu Prevencija ovisnosti kod mladih sa antropološko-duhovnog aspekta – 16. studenog 2016.

 Policijski službenici PU Brodsko- Posavske županije su za učenike 7. razreda održali predavanje uz PP prezentaciju u okviru projekta PIA-prevencija i alternativa – 15.12. 2016.“

 **Caritas**

 Naši učenici su se uključili u humanitarnu božićnu akciju Hrvatskog Caritasa „Za 1 000 radosti“, kako bi pomogli obiteljima u potrebi, te je prikupljeno ukupno 2 110 kn. Dio ovih sredstava namijenjen je siromašnim obiteljima dvoje učenika, uoči božićnih blagdana.

 U akciji „100 kubika toplih iskrica“ prikupljeno je 1 313, 00 kn.

 U mjesecu siječnju učenici škole su sudjelovali u humanitarnoj akciju prikupljanja novčanih sredstava za pomoć obitelji Benčević iz Gornjeg Slatinika, čija je kuća uništena u požaru, a koju su pokrenuli studenti Fakulteta za odgojne i obrazovne djelatnosti, dislocirani studij u Slavonskom Brodu. Učenike smo poticali na aktivno uključivanje u ovu akciju pozivajući se na mudre izreke i praktične istine o davanju„ Što više daješ, tim više imaš!, Dvostruko daje tko brzo daje!“.

**Solidarnost na djelu**

Učenici 5. razreda, članovi Mladeži CK**,** marljivo su sudjelovali u 44. po redu akciji „Solidarnost na djelu 2017“ i prikupili među učenicima škole ukupno 972 kn.

Učenici razredne nastave u matičnoj školi i učenici 1.d -2.d razreda prikupili su ukupno 4 155 kn za siromašnu djevojčicu Luciju iz Trilja i njenu majku.

U predblagdansko vrijeme naši učenici su sudjelovali u prikupljanju financijskih sredstava za dječaka Matiju iz Oriovca, sa ciljem da mu se kupi bicikl.

**Centar 112** proveo je i ove godine edukaciju učenika 2. razreda u školskoj sportskoj dvorani, kroz predavanje o opasnostima od požara, poplave, potresa, utapanja i drugih elementarnih nepogoda i nezgoda. Također je pojašnjen termin GSS – Gorske službe spašavanja. Na parkiralištu škole učenici su radoznalo razgledavali vatrogasno vozilo.

**Ekološki odgoj** učenika realiziran je kroz redovnu nastavu, kroz rad izvannastavnih aktivnosti, eko akcije povodom Dana planeta Zemlje, akcije skupljanja starog papira, edukacije o pravilnom odlaganju otpada, kroz skupljanje elektroničkog otpada u školi i kroz slične aktivnosti.

**Školsku kuhinju** je tijekom godine u prosjeku koristilo 290(60,04 %), učenika od ukupno 483 učenika, Lunch box 30 (6,21 %) učenika, a za 5 učenika školska kuhinja je bila besplatna temeljem odluke o socijalnoj skrbi i financirana od strane Grada. Od 1. ožujka su roditelji sami plaćali školsku kuhinju putem uplatnica.

Za 22 učenika viših razreda organiziran je **prijevoz autobusom**.

**Škola u prirodi** za učenike 4. razreda ove školske godine nije organizirana.

**Učeničke ekskurzije i izleti**

Učeničke ekskurzije i izleti organizirani su za 457 (94,62 %) učenika od ukupno 483 učenika škole, u skladu s Pravilnikom o izvođenju izleta, ekskurzija i drugih odgojno-obrazovnih aktivnosti izvan škole (Narodne novine“ 67/2014, 81/2015.) i prema Godišnjem planu i programu rada škole i Školskom kurikulumu za 2016./2017. godinu.

Detaljan opis sadržaja ekskurzija nalazi se u poglavlju 7.2.

# STRUČNO USAVRŠAVANJE

**Kolektivno stručno usavršavanje**

Neke od tema koje su realizirane na **sjednicama Učiteljskog vijeća:**

* Dostojanstvo učiteljskog poziva- Silva Vrdoljak (Centar za hagioterapiju Slavonski Brod)- 23.11. 2016.;
* Pravilnik o načinima, postupcima i elementima vrednovanja u osnovnoj i srednjoj školi- ravnateljica i pedagoginja -10.1. 2017;
* Školsko nasilje, Pravilnik o načinu postupanja odg.-obraz. radnika školski ustanova…, Zaštita učenika u školi - ravnateljica i pedagoginja- 23.3.2017.

Ostale značajnije teme realizirane na UV tijekom školske godine:

* Izvješće o radu u školskoj godini 2015./2016. školskoj godini
* Poduzetništvo u školi
* Analiza učeničkih postignuća
* Vođenje dokumentacije za praćenje i vrednovanje postignuća u GOO
* Projekt „Pero ljubavi“-Klepetan i Malena
* Jednosmjenski rad u PŠ B. Varoš
* Napredovanje u zvanju prof. Irene Holik – suglasnost UV
* Školska i županijska natjecanja- rezultati
* Upis djece u 1. razred OŠ
* E-upisi u SŠ u školsku 2017./2018.
* Dopunski rad-organizacija i izvođenje
* Izbor 2 člana u Školski odbor
* Helping- faza III -Natječaj za pomoćnike u nastavi.

Teme koje su dominirale na **stručnim vijećima učitelja razredne nastave i učitelja različitih predmetnih područja** su:

* Planiranje i programiranje nastavnih sadržaja redovne nastave, izborne nastave, dodatne nastave
* Planiranje rada razrednika
* Izrada GPP za učenike s teškoćama u razvoju
* Vremenik pisanih provjera znanja
* Izrada izvedbenog plana i programa GOO za učenike od 1. do 8. razreda.

**Županijski, međužupanijski i drugi stručni skupovi**

Svi učitelji, stručni suradnici i ravnateljica škole sudjelovali su izvan škole u radu svojih županijskih i međužupanijskih stručnih vijeća, ali i na državnim i drugim stručnim skupovima organiziranim od strane MZOŠ-a, Agencije za odgoj i obrazovanje i različitih drugih odgojno-obrazovnih institucija.

Osim stručno-metodičkih sadržaja, na stručnim skupovima na kojima smo sudjelovali izvan škole, dominirale su najčešće teme vezane uz cjelovitu kurikularnu reformu i pojedinačne predmetne kurikulume, međupredmetne teme u školskom kurikulumu – građanski odgoj, poduzetništvo, zdravstveni odgoj, praćenje i vrednovanje postignuća učenika, rad s učenicima s posebnim potrebama i slično.

Na županijskim stručnim vijećima učitelja razredne nastave i drugim stručnim skupovima učitelja razredne nastave realizirane su ove teme:

* Dostojanstvo učitelja – S. Vrdoljak, dipl. teolog i hagioterapeut-26.9. 2016.
* Individualizirani odg.-obrazovni programi za učenike s TUR- I. Galešić, mag. soc. pedagogije- 26.9.2017.
* Sagorijevanje na poslu – kako ga spriječiti – B. Cvitković, Cisok -22.2. 2017.
* Vrednovanje i izrada ispitnih zadataka, A. Suvala- viša savjetnica ta RN – 19. 4. 2017.
* Alati 2.0 u nastavi – I. Galešić, mag. soc. pedagogije- 22.5.2017.
* Komunikacija – S. Marić, dipl. učitelj.

**Realizacija individualnih planova i programa stručnog usavršavanja**

Osim različitih stručno-metodičkih sadržaja koje su učitelji planirali i realizirali tijekom godine kroz neposrednu primjenu u radu, njihove pedagoško-psihološke teme odnosile su se na sljedeće sadržaje:

* Emocionalna pedagogija-emocionalna inteligencija, Što je dobra nastava, Kultura obrazovanja, Smanjenje straha i stresa u školi, podučavanje kroz pokret i igru, 55 savjeta kako da se vaše dijete bolje koncentrira, Razrednik i razredni projekti, Kineziološki pogledi na uspješnu školu, Važnost igre u nastavnom procesu, mediji u odgoju i obrazovanju, Načela morala u nastavi, Rođeni za uspjeh, Učitelj između stvarnosti i nade, Učenje mozgom i edukacijsko zdravlje, Opažanje i unapređivanje kolske nastave.
* Društvene vještine, Samomotivacija, Kreativno pisanje, Obje strane demokracije, Emocionalno nasilje među vršnjacima;
* Djeca s TUR i vladanju, Hiperaktivnost, Razmišljanje kao vještina (De Bonov tečaj razmišljanja – internetski sadržaji), Deset obilježja dobre nastave, Realizacija GOO u nastavi;
* Daroviti učenici, Kreativnost i poduzetništvo u školi, Hiperaktivni sanjari;
* Nenasilna komunikacija, Verbalni i neverbalni razgovor u školi;
* Kazna i nagrada kao mjere odgoja i socijalizacije, Nastavna umijeća u didaktici i metodici, Psihološko-pedagoški profil učenika OŠ, Praćenje, vrednovanje i ocjenjivanje u suvremenoj nastavi;
* Poučavanje učenika s autizmom, Vodič za učenje, Kreativni razrednik- 40 primjera pedagoških radionica, Školska ekologija, Poduzetništvo učenika;
* Moć boja-kako su boje obojile svijet ( Igračke- suveniri, Ispričat ću ti priču), Hagioterapija;
* Nastavnik u kvalitetnoj školi, Motivacijske tehnike u razredu, Različiti mozgovi, različiti učenici, Igrifikacija u obrazovanju, Nastavne strategije.

Irena Holik, prof. engleskog jezika – mentor i dalje je voditelj županijskog stručnog skupa učitelja engleskog jezika i sudionik brojnih državnih stručnih skupova. Nakon kontinuiranog praćenja cjelokupnog rada u školi i stručnog rada izvan škole, te stručno-pedagoškog uvida u neposredni rad s učenicima od strane ravnateljice, pedagoginje i više savjetnica za engleski i njemački jezik, prof. I. Potnar Mijić, pismeno su detaljno obrazložene ocjene „izvrstan“ u različitim područjima rada prof. I. Holik, koja je predložena za napredovanje iz dosadašnjeg zvanja učitelja mentora u zvanje učitelja savjetnika.

# RAD STRUČNIH ORGANA, STRUČNIH SURADNIKA I ORGANA UPRAVLJANJA

**Rad Učiteljskog vijeća**

Na sjednicama Učiteljskog vijeća raspravljalo se o brojnim organizacijskim, stručno pedagoškim i odgojno-obrazovnim pitanjima u radu škole, od kojih izdvajamo sljedeća:

* Izvješće o radu u školskoj godini 2015./2016.
* Zaduženja učitelja u školskoj godini 2016./2017. prema Pravilniku
* Poslovi i zadaci na početku školske godine
* Potrebe za novim djelatnicima
* Disciplina djelatnika i službeni propisi
* „Helping“ –II faza projekt osiguranja pomoći u nastavi za učenike s teškoćama u razvoju (pomoćnici za pet učenika škole)
* Godišnji plan i program rada škole – prezentacija i usvajanje
* Školski kurikulum – prezentacija i usvajanje
* Roditeljski sastanci (pravilnici, izbor članova u Vijeće roditelja)
* Građanski odgoj i obrazovanje – timska izrada izvedbenih planova i programa i kurikuluma Građanskog odgoja i obrazovanja po razredima – međupredmetno planiranje
* Vođenje dokumentacije za praćenje i vrednovanje postignuća učenika u GOO
* Okvirni vremenik pisanih provjera znanja
* Stručno usavršavanje učitelja
* Profesionalno savjetovanje učenika 8. razreda (zdravstvene teškoće i teškoće u razvoju)
* Elektronički upisi učenika u srednju školu, Elementi i kriteriji upisa u srednju školu, postupak upisa
* Pedagoška dokumentacija (pregled, osvrt na pregled)
* Smotre i natjecanja
* Projekt „Malena i Klepetan“ „Pero ljubavi“
* Jednosmjenski rad u PŠBrodski Varoš
* Učeničko poduzetništvo-prodajne izložbe
* Projekt „Mlijeko u školama“
* Kulturna i javna djelatnost škole
* Organizacija obilježavanja Dana škole – tema „Mudrost, ljubav, hrabrost“, - vraćanje ključeva grada
* Analiza uspjeha učenika u učenju i vladanju (nakon sjednica Razrednih vijeća)
* Primjena pedagoških mjera: izricanje pohvala, nagrada i opomena učenicima
* Odgojna problematika
* Disciplina u školi
* Školski izleti i ekskurzije
* Zdravstvena, socijalna i ekološka zaštita učenika
* Ekologija u školi
* Učenici s teškoćama u razvoju, učenici s poremećajima u ponašanju, rad s naprednim učenicima
* Poslovi i zadaci na kraju školske godine
* Rasprava o zamolbama roditelja za ispis učenika iz izbornih programa
* Organizacija i provođenje dopunskog rada
* Uspjeh učenika nakon dopunskog rada

**Rad razrednih vijeća**

Održane su četiri sjednice Razrednih vijeća, po dvije u svakom polugodištu, sa sljedećim odgojno-obrazovnim temama:

* Realizacija Godišnjeg plana i programa po nastavnim predmetima
* Procjena uspjeha i ponašanja učenika
* Suradnja s roditeljima
* Prijedlog pedagoških mjera za poboljšanje uspjeha: pohvala, nagrada i kazni
* Praćenje i ocjenjivanje učenika
* Utvrđivanje općeg uspjeha i ocjene vladanja na kraju školske godine
* Učenici s teškoćama u razvoju, učenici s poremećajima u ponašanju
* Odgojna problematika
* Upućivanje učenika na dopunski rad
* Analiza uspjeha učenika nakon dopunskog rada

Na samom početku školske godine, u fazi planiranja i programiranja odgojno-obrazovnog rada održana je zajednička sjednica razrednog vijeća učitelja 4. i budućeg 5. razreda, na kojoj su učitelji sada bivših učenika 4. razreda detaljno opisali učenike, njihova postignuća, specifičnosti, jake i slabe strane, životne uvjete, eventualne zdravstvene, emocionalne i druge teškoće, suradnju s roditeljima i slično.

Također su na početku godine održani radni sastanci u cilju formiranja odjela učenika 1. razreda u matičnoj školi.

**Rad Vijeća učenika**

Na početku školske godine konstituirano je Vijeće učenika prema odredbama Statuta škole i ZOO. Za predsjednika je odabran učenik Mihael Galetović, 7.b, a njegova zamjenica bila je Barbara Odobašić, 8.c. Ovi učenici su predstavljali učenike naše škole na svim sastancima na kojima su prisustvovali izvan škole.

**Rad Vijeće roditelja**

 Vijeće roditelja čine predstavnici roditelja učenika škole. Vijeće roditelja Osnovne škole „Ivana Brlić-Mažuranić“ Slavonski Brod u školskoj 2016./17. godini sačinjava 25 roditelja iz 25 razrednih odjela. Mandat članova vijeća roditelja traje jednu školsku godinu i početkom nove školske godine izabiru se novi članovi.

 Na konstituirajućoj sjednici za predsjednicu vijeća roditelja izabrana je Ivana Topić, predstavnik roditelja 4.b razreda, a Srećko Krijan, predstavnik roditelja 5.a razreda, za zamjenika predsjednice vijeća roditelja.

 Vijeće roditelja je sukladno Statutu škole radilo na sjednicama. Vijeće roditelja raspravlja o pitanjima značajnim za život i rad škole. Sjednice se sazivaju prema potrebi. Početkom svake godine ravnateljica ukazuje roditeljima na važnost njihova sudjelovanja u odgojno-obrazovnom radu s djecom i suradnje s učiteljima i ostalim djelatnicima u školi. Ravnateljica je još jednom pojasnila primjenu pravilnika o pedagoškim mjerama, odnosno način opravdavanja izostanaka učenika. Osvrnula se i na potpisivanje suglasnosti od strane roditelja koje su razrednici prikupljali odmah početkom nastavne godine, a odnose se na provođenje izvanučioničke nastave koja se planira Godišnjim planom i programom škole sukladno Pravilniku o izvođenju izleta, ekskurzija i drugih odgojno-obrazovnih aktivnosti izvan škole kao i suglasnosti roditelja za eventualnu objavu fotografija učenika na školskoj Internet stranici, prema Pravilniku o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN 132/13.) prema kojem školska ustanova može na mrežnim stranicama objavljivati fotografske i druge snimke učenika s posebnom pažnjom i opravdanim ciljem, uz suglasnost roditelja.

 U školskoj 2016./17. godini održane su tri sjednica na kojima se, između ostalog, razmatrala sljedeća problematika:

1. Godišnji plan i program rada škole u školskoj 2016./17. godini
2. Školski kurikulum
3. Ekskurzija učenika sedmih razreda – tijekom školske godine se pokazala zainteresiranost učenika i roditelja za izvođenje višednevne ekskurzije koja se treba realizirati krajem osmog mjeseca 2017.
4. Tema: Školsko nasilje – predavanje na temu, pojavnosti u školi i pravovremeno sprečavanje
5. Izbor predstavnika roditelja u školski odbor

 Suradnja s vijećem roditelja je u školskoj 2016/17. godini ostvarena u potpunosti.

**Rad školskog odbora**

 Školski odbor Osnovne škole „Ivana Brlić-Mažuranić“ Slavonski Brod konstituiran je 28.06.2013., sukladno Zakonu o odgoju i obrazovanju u osnovnoj i srednjoj školi i ima sedam članova. Predsjednica Školskog odbora je Renata Hercog, a zamjenik Jure Kovačević. Mandat članova školskog odbora traje 4 godine od dana konstituiranja.

 Sukladno Statutu škole Školski odbor je radio na sjednicama. Održano je deset sjednica na kojima se u školskoj 2016./17. godini razmatrala sljedeća problematika:

1. Radovi na sanaciji kotlovnice
2. Ustrojavanje produženog boravka učenika
1.a – donošenje odluke o ustrojavanju
1.b – zapošljavanje učiteljice za rad u produženom boravku
3. Zasnivanje radnog odnosa bez objavljenog natječaja, na vrijeme do 60 dana
- učitelj/ica tehničke kulture za 5 sati nastave – *Ivana Krešić/izmjena ugovora o radu*- učitelj/ica tehničke kulture za 6 sati nastave
- učitelj/ica fizike za 4 sata nastave
- učitelj/ica engleskog jezika / puno radno vrijeme – zamjena
4. Godišnji plan i program rada škole za 2016./17. školsku godinu, usvajanje
5. Školski kurikulum za 2016./17. školsku godinu, usvajanje
6. Školsko-sportsko društvo - imenovanje voditelja za školsku 2016./17. godinu
7. Zasnivanje radnog odnosa
- učitelj/ica fizike – 8 sati tjedno, na neodređeno radno vrijeme
- učitelj/ica engleskog jezika – puno radno vrijeme, zamjena
- ložač centralnog grijanja – puno radno vrijeme, određeno - do dobivanja suglasnosti MZOS-a
- učitelj/ica razredne nastave – puno radno vrijeme, zamjena za Svjetlanu Brezicki
- učitelj/ica razredne nastave – puno radno vrijeme, zamjena za Tanju Stjepanek
- učitelj tehničke kulture – 13 sati tjedno, na neodređeno radno vrijeme
8. Zasnivanje radnog odnosa po objavljenom natječaju
- učitelj/ica tehničke kulture – 13 sati tjedno, na neodređeno radno vrijeme
9. Početak II. obrazovnog razdoblja
10. Financijski plan za 2017. godinu i projekcije za 2018. i 2019. godinu
11. Zasnivanje radnog odnosa: domar/ložač na neodređeno vrijeme
12. Financijsko izvješće za 2016.
13. Raspored rada u PŠ Brodski Varoš, promjena
14. Prijedlog Odluke o izmjenama i dopunama Statuta OŠ „Ivana Brlić-Mažuranić“
15. Izbor najpovoljnije ponude za popunjavanje školske knjižnice lektirnim naslovima
16. Ekskurzija učenika sedmih razreda
17. Zapošljavanje spremačice na određeno vrijeme, zamjena

Izviješće o radu školskog odbora za 2016./17. školsku godinu zaključeno je održanom 42. sjednicom.

 Početkom svake školske godine usvajaju se školski kurikulum i godišnji plan i program rada u kojima su navedene sve aktivnosti koje se planiraju odraditi tijekom školske godine. Gotovo cijele godine proteže se problematika zapošljavanja pri čemu je po prijedlogu ravnateljice o odabiru kandidata potrebna suglasnost školskog odbora. Značajno je istaknuti da je ove godine donijeta odluka o radu u jednoj smjeni u područnoj školi Brodski Varoš jer su se stekli uvjeti preinakom postojećeg prostora, a radove je inicirao i financirao osnivač Grad Slavonski Brod. Također, omogućena je veća nabavka knjiga za školsku knjižnicu.

 Pored navedenih točaka, ravnateljica je na sjednicama redovito izvještavala članove školskog odbora o aktualnim događanjima u školi na planu nastavnih i izvannastavnih aktivnosti, učeničkim ekskurzijama, tehničkom održavanju škole i ostalom vezanom za rad škole.

 Članovi školskog odbora aktivno su sudjelovali na sjednicama, uključivali se u rasprave i donosili odluke i zaključke.

 Ovom školskom odboru ističe mandat 28. lipnja 2017. godine.

 Sukladno Statutu Osnovne škole „Ivana Brlić-Mažuranić“ Slavonski Brod, 30 dana prije isteka mandata pokrenut je postupak za izbor novih članova. Na održanim sjednicama te provedenim izborima predstavnika radnika, izabrani su predstavnici iz reda učiteljskog vijeća (2), vijeća roditelja (1) i predstavnika radnika (1). Osnivač Grad Slavonski Brod treba imenovati 3 predstavnika samostalno.

 Novi školski odbor bit će konstituiran do 15. srpnja 2017.-g.

**Rad ravnatelja škole**

Tijekom 2016./2017. ravnateljica je sudjelovala u izradi Godišnjeg plana i programa rada škole, koordinirala izradu predmetnih kurikuluma, organizirala stručne timove za izradu istog, koji je prilagođen školi i organizacijsko-provedbenim uvjetima. Kurikulumom je obuhvaćena organizacija izborne nastave, izvannastavnih aktivnosti (provedba izleta i ekskurzija prema Pravilniku o provođenju izleta, ekskurzija i drugih oblika INA), gdje se na Povjerenstvima uz suglasnost roditelja i učenika realizira ovaj oblik INA.

Poslovi planiranja i organiziranja iziskuju dodatni angažman ravnatelja te se u izradi Razvojnog plana i programa škole posebno naglašava potreba za projektnu nastavu i uključivanje u nove projekte kao i digitalizaciju škole kojom bi se uključili u Carnetov projekt e-škole.

U projekt „Malena“ uključeni su svi učenici škole i uz stručno vodstvo učitelja razredne i predmetne nastave, predmetnih učitelja(likovne kulture, hrvatskog jezika, prirode i društva) ovisno o uzrasnoj dobi, prikazuju svoj odnos čovjeka prema prirodi, očuvanju iste, što naglašava ekološku svijest učenika, a u idućoj školskoj godini planiramo izraditi slikovnicu sliko-priče o rodi Malenoj koja živi u našoj PŠ Brodski Varoš.

Suradnja škole s Ministarstvom znanosti, obrazovanja i športa, Agencijom za odgoj i obrazovanje, Nacionalnim centrom za vanjsko vrednovanje obrazovanja ostvarena je kroz oblike stručnog usavršavanja ravnatelja, potreba stručnih uputa i dobivanja materijala za razne oblike programa i provjere predznanja i utvrđivanja znanja učenika kojima je bio potreban prilagođen pristup u radu, učenicima s rješenjima evidentiranih teškoća, a da bi uspješnost u radu s istima bila bolja i da bi se učenici osjećali zadovoljniji, stalno se kontaktiralo sa Zavodom za javno zdravstvo, Centrom za socijalnu skrb, s Obiteljskim centrom. Ravnateljica je poticala stalnu suradnju s Policijskom upravom, provedbu projekta PIA, Zdrav za 5, Zaustavimo internetsko nasilje, kroz razne oblike radionica i predavanja kako učenicima, tako i roditeljima. Nezaobilazni je i projekt u suradnji s CISOK centrom, Obrtničkom komorom grada Slavonskog Broda (sektor za obrazovanje) koji je učenicima i roditeljima osmih razreda omogućio bolji uvid u odabir odgovarajuće srednje škole, što je u konačnici rezultiralo vrlo uspješno.

U suradnji s pedagoginjom škole, izvršeno je praćenje realizacije planiranog rada pedagoškim nadzorom, hospitiranjem na nastavi, uvidom u pedagošku dokumentaciju i kontrola točnosti podataka unesenih u Matične knjige, ispunjavanje e-matice i ažurnosti vođenja Spomenice škole.

Ravnateljica je nazočila stručnom usavršavanju u organizaciji ŽSV-a, Ministarstva znanosti, obrazovanja i športa, Agencijom za odgoj i obrazovanje, HUROŠ-a, ali je i poticala i upućivala učitelje i stručne suradnike na stručne skupove.

U ovoj školskoj godini učinjeni su zahvati u smislu poboljšanja i unaprjeđenja nastavnih procesa tako da je u 11 učionica instaliran isti broj računala kako bi se doprinijelo unaprjeđenju odgojno- obrazovnog rada. Kako bi svakodnevni boravak učenicima u školi bio ugodan, uređen je atrij školskog prostora, kako bi učenici u vrijeme velikog odmora mogli boraviti na svježem zraku .

Posebno veliki zahvat radova na školi bio je izmjena krova na matičnoj zgradi Ovim radovima je uvelike pospješena toplinska izolacija, koja se naročito osjetila tijekom zimskog perioda grijanja prostorija škole, a najviše u krilu zgrade gdje se odvija predmetna nastava. Ovim radovima na školskoj zgradi potvrđena je briga osnivača o školi i potrebama koje su nužne za bolje uvjete rada i života u istoj. Sljedeći veliki zahvat bio je u PŠ Brodski Varoš, gdje je Grad kao osnivač, uz preinake u prostoru učionice koja je služila za izvođenje svečanih priredbi i povremeno kao dvorana, ugradnjom pregradbenog zida dobili smo dvije učionice koje udovoljavaju svim uvjetima za izvođenje redovne nastave te tako u istoj školi prešli na jednosmjenski rad u ovoj PŠ.

Kako smo projektom „Malena“ izazvali pozornost mnogih, te smo s reklamnom agencijom „Imago“ iz Zagreba, koja zastupa Jamnicu, ušli smo u projekt „ „Pero ljubavi-poruke ljubavi i prijateljstva“. Učenici i učiteljice ove škole izvrsno su realizirali ovaj projekt, a u znak zahvalnosti za suradnju i trud uprava Agrokora opremila je dvije učionice novim namještajem.

Ostvarena je uspješna suradnja s Gradskom upravom, Županijskim uredom za društvene djelatnosti, Centrom za socijalnu skrb, Sigurnom kućom, zdravstvenim i kulturnim ustanovama, stručnjacima za provedbu eko zaštite, inspekcijskim službama izvan škole kao i stručnim organima unutar škole. Kako su u školi trenutno osobe na stručnom osposobljavanju bez zasnivanja radnog odnosa, suradnja s Zavodom za zapošljavanje je također vrlo uspješna.

Ustrajnost odgovorne osobe, ravnatelja, na boljoj suradnji roditelja, učenika i ostalih stručnih osoba, rezultirala je boljom komunikacijom u svrhu učiniti školu bliskom učenicima, kako bi postizali bolje rezultate u radu.

**Rad pedagoga škole**

 Pedagoginja škole je sudjelovala u svim područjima života i rada škole, ostvarujući svoj plan rada. Tako su tijekom godine ostvareni svi važniji poslovi pedagoga, kao što su:

* Sudjelovanje u izradi Godišnjeg plana i programa škole;
* Sudjelovanje u izradi Školskog kurikuluma;
* Sudjelovanje u planiranju i praćenje realizacije zdravstvenog i građanskog odgoja;
* Prikupljanje podataka i izrada Izvješća o radu na kraju obrazovnih razdoblja i ostalih izvješća o radu škole (školski preventivni programi: nasilje, ovisnosti; natjecanja učenika, upis djece u prvi razred, izvješća CZSS o praćenju učenika s različitim ciljem, izvješća o učenicima s teškoćama u razvoju, realizacija različitih aktivnosti i slično);
* Prikupljanje podataka, statistička analiza i izrada pisanog izvješća o radu na kraju školske godine 2016./2017.
* Analize obrazovnih i odgojnih postignuća učenika;
* Koordinator u provođenju susreta i natjecanja učenika u znanju i umijećima iz različitih područja odgojno-obrazovnog rada;
* Koordinacija rada pomoćnika u nastavi za pet učenika s TUR (upoznavanje učenika, postojeća dokumentacija, izrada PIP rada, praćenje rada, izvješćivanje i vrednovanje rada);
* Analiza rada sa darovitim učenicima u školi, pisanje izvješća i priprema za natječaj Grada na temu darovitosti u osnovnoj školi- prema naputku RA Grada
* Prijava na natječaj za pomoćnike u nastavi (priprema dokumentacije i obrazloženja potrebe za pomoćnicima) za 2017./2018.
* Savjetodavni rad s učenicima: individualni, grupni, s cijelim odjelom;
* Sudjelovanje u informiranju i realizaciji elektroničkih prijava i upisa u srednju školu putem mrežne stranice Nacionalnog informacijskog sustava prijava i upisa u srednju školu (NISpuSŠ) – član Povjerenstava za upise – rad s razrednicima, učenicima i s roditeljima;
* Profesionalno informiranje učenika 8. razreda i njihovih roditelja o upisu u srednju školu, osobito učenika s težim zdravstvenim teškoćama (7 učenika) i teškoćama u razvoju (3 učenika), analiza profesionalnih želja i interesa i savjetodavni rad;
* Savjetodavni rad s učenicima s teškoćama u učenju i ponašanju;
* Suradnja s učiteljima u svim područjima njihovog djelovanja, osobito u odgojnom radu;
* Poticanje učitelja na analizu odgojne situacije u razredu u cilju poduzimanja odgovarajućih mjera: sociometrija, radionice, izricanje pedagoških mjera;
* Suradnja s roditeljima, osobito s roditeljima učenika s teškoćama u razvoju i neprihvatljivog ponašanja;
* Suradnja s roditeljima učenika kroz roditeljske sastanke u cilju poticanja bolje suradnje roditelja sa školom i u prevenciji različitih oblika „novih“ ovisnosti, suzbijanja različitih oblika nasilja, neprihvatljivih oblika ponašanja i sličnih pojava među učenicima, a u suradnji s razrednim učiteljima. Održani su zajednički roditeljski sastanci ili pojedinačni roditeljski sastanci za roditelje određenih razrednih odjela s aktualnim temama:
1. Roditelji i dijete 1. razreda- 1.a-28.3-2017; 1.b- 30. 3.2017.
2. Socijalne vještine djeteta, 2.b – 27.3.2017.
3. Prijelaz iz razredne u predmetnu nastavu- 4. abcd -18. 5. 2017.
4. Novo doba-nove ovisnosti- 8.abc- 16.12. 2016.
5. Upis u SŠ učenika sa zdravstvenim teškoćama- skupina roditelja učenika 8. razreda – 19.1. 2017.
6. E-upisi u SŠ, Elementi, kriteriji i postupci upisa-8.abc-16.5.2017.
7. Crtice o suradnji roditelja i škole- 2.a-7.6.2017.
* Rad s učiteljima pripravnicima: izrada programa stručnog osposobljavanja (Marina Brkić, Anamarija Ćosić), praćenje njihove provedbe, hospitiranje na nastavi pripravnika, izrada izvješća o realizaciji programa stručnog osposobljavanja (Maja Milobara Tvrdojević, Dubravka Štruc).
* Mentorstvo pripravnici na stručnom osposobljavanju Marini Kolobarić, mag.eduk. EJ i knjiž. i mag. pedagogije (Izvješće o realizacija programa stručnog osposobljavanje, praćenje priprema i izvođenje pedagoških radionica za stručni ispit)
* Hospitiranje na satovima redovne nastave učitelja;
* Sudjelovanje u kulturno-javnoj djelatnosti škole;
* Briga o zdravstvenoj, socijalnoj i ekološkoj zaštiti učenika;
* Suradnja s vanjskim stručnim suradnicima i različitim institucijama izvan škole: Služba za školsku preventivnu medicinu, Centar za socijalnu skrb, Dječji centar-poludnevni boravak, Služba za profesionalno usmjeravanje – HZZZ, Centar za informiranje i savjetovanje o karijeri – CISOK, Savjetovalište za djecu i mlade, Ured državne uprave, Dječji vrtić, voditeljica programa predškole i produženog boravka i slično;
* Rad u Povjerenstvu za utvrđivanje psihofizičkog stanja djeteta pri upisu u 1. razred osnovne škole, predupisi i upisi djece u prvi razred, odgode upisa (1 dijete), predlaganje primjerenog programa školovanja djetetu s višestrukim teškoćama i upućivanje u posebni program (1 dijete),.
* Angažiranost u svim fazama procesa utvrđivanja psihofizičkog stanja, u cilju određivanja primjerenog programa školovanja. Tijekom ove školske godine pokrenut je postupak određivanja primjerenog oblika školovanja za 2 učenika,
* Poticanje stručnog usavršavanja učitelja, praćenje ostvarivanja individualnog i kolektivnog stručnog usavršavanja u školi i izvan škole;
* Osobno stručno usavršavanje – sudjelovanje na županijskim, međužupanijskim, regionalnim i državnim stručnim skupovima pedagoga, na kojima su aktualizirane brojne teme.
1. Helping-faza II-projekt pružanja pomoći u nastavi učenicima s teškoćama u razvoju- uvodna konferencija, Slavonski Brod, 26. Kolovoza 2016.
2. Šarolika slika potreba učenika-kako je vide pedagozi? – međužupanijski stručni skup, Vinkovci, 30. kolovoza 2016.
3. Pedagog pred izazovima promjena- državni stručni skup, Primošten, 10.-12. listopad 2017.
4. Odgoj i obrazovanje učenika s teškoćama u razvoju, stručna edukacija Udruge PUŽ, Slavonski Brod, 11.studeni 2016.
5. Novo doba-nove ovisnosti - 4. simpozij o alkoholu, kockanju i modernim ovisnostima, ZZJZ, Slavonski Brod, 9. prosinac 2016.
6. Timski rad u prevenciji, preventivni programi, Volontiranje u funkciji prevencije, kockanje mladih u Hrvatskoj- Županijski stručni skup voditelja ŠPP, Nova Gradiška, 15. prosinca 2016.
7. Provedba programa međupredmetnih i interdisciplinarnih sadržaja GOO za osnovnu i srednju školu (NN 104/2014,), Analiza dosadašnje prakse- međužupanijski stručni skup, Slavonski Brod, 4. Siječanj 2017.
8. Sagorijevanje na poslu- kako ga spriječiti?-predavanje u okviru 10. Tjedna psihologije u RH, Slavonski Brod, 22.veljače 2017.
9. Socijalna kultura škole i nastave- međužupanijski stručni skup, Vinkovci, 16. Ožujka 2017.
10. Škola između ponosne prošlosti, turbulentne sadašnjosti i neizvjesne budućnosti; Što nam je donio projekt E-škole?;E-dnevnik -prikaz akcijskog istraživanja „Stavovi učenika, nastavnika i roditelja; Libar- izrada, objava i uporaba digitalnih sadržaja-Županijsko stručno vijeće pedagoga, Slavonski Brod, 7. Travnja 2017.
11. Helping–faza II– projekt pružanja pomoći u nastavi učenicima s teškoćama u razvoju – završna konferencija projekta, Slavonski Brod, 26. svibnja 2017.

**Rad školske knjižnice**

Djelatnost školske knjižnice dio je odgojno-obrazovnog i knjižničnog sustava i izravno je uključena u nastavni proces i učenje u školi kroz sve segmente djelatnosti školske knjižnice (*neposredni odgojno-obrazovni rad, stručno-knjižnični rad, kulturna i javna djelatnost i stručno usavršavanje*).

Knjižničnim fondom koristila se ove godine većina učenika i nastavnika naše škole. Najčešće su posuđivana djela za obveznu lektiru učenika, stručno usavršavanje nastavnika te knjige za slobodno čitanje.

 Broj tekućih naslova periodike je 12 što je povećanje za 1 naslov od prošle godine. Međutim, problem je što je od 12 naslova časopisa samo jedan dječji – Moj planet, koji primamo kao gratis obzirom na broj pretplata. Kontinuirano je vođena distribucija dječjih časopisa (Prvi izbor, Smib, Modra lasta, Radost, Moj planet). Učenici su svakodnevno boravili u knjižnici tijekom slobodnih sati do izvannastavnih aktivnosti. Tijekom tih sati individualno sam ih upoznavala s knjižničnom građom, načinom korištenja i ponašanjem u knjižnici. Organizirana je podjela besplatnih udžbenika za učenike koji ostvaruju to pravo temeljem prihoda po članu obitelji. Udžbenici se vraćaju krajem nastavne godine i ponovo koriste sljedeće godine.

 *Neposredna odgojno - obrazovna djelatnost školske knjižnice* obuhvaća: rad s učenicima, suradnju s učiteljima te pripremanje i planiranje odgojno - obrazovnog rada.

Rad s učenicima- tijekom školske godine odvijao se kontinuirano kroz razvijanje navika posjećivanja knjižnice, upućivanje učenika u rad knjižnice, razvijanje čitalačkih sposobnosti učenika, pomoć pri izboru knjiga te kroz sate medijske kulture i knjižnično-informacijskog područja.

Suradnja s učiteljima – ostvarena je tijekom školske godine. Obuhvaća suradnju oko nabave lektirnih naslova, stručne literature, suradnju oko rasporeda čitanja lektire po razredima, održavanja sati u knjižnici.

Poslovi *knjižničarskog poslovanja* obavljani su kontinuirano tijekom školske godine, a obuhvaćaju: nabavu knjižne građe, tehničku obradu knjiga, inventarizaciju knjižnog fonda i AV-građe, signiranje i zaštitu građe, rekatalogizaciju i reinventarizaciju cjelokupnog knjižničnog fonda radi stvaranja zapisa u programu Metel.

O*rganizacija i vođenje rada u knjižnici*

Knjižnični fond povećan je za 1162 svezaka od prošle školske godine, od toga 1136 svezaka lektirnih djela, nastavnički fond 10 svezaka, 8 nelektirnih slikovnica, 4 sveska zavičajne zbirke te 4 filma na DVD-u. Sveukupna vrijednost nabave je 79327,25 od čega je 1133 svezaka kupljeno u vrijednosti 76.510,49 kn, a ostatak nabave odnosi se na poklonjene knjige u vrijednosti 2816,76 kn. Tijekom ove školske godine nabavljeno je, inventarizirano, klasificirano i dano na korištenje ukupno 1162 novonabavljena sveska knjižne građe. Osim novonabavljenih, nastavlja se s uvođenjem građe u Metel radi automatizacije posudbe i informatizacije ukupnog stručnog dijela posla. Ukupan lektirni fond unesen je u Metel i od sljedeće školske godine knjižnično poslovanje bit će u potpunosti informatizirano. Ovo će pridonijeti brzini i preglednosti poslovanja čime su stečeni uvjeti za ažuriranje Pravilnika o radu školske knjižnice, npr. sankcioniranje učenika koji oštećuju knjige jer će biti vidljivo tko je i kada imao točno određeni primjerak knjige. Obzirom na veliku nabavu ove školske godine koju je omogućio osnivač, grad Slavonski Brod, moramo se potruditi održati dobivene knjige što duže u dobrom stanju, osvješćujući kod učenika potrebu čuvanja knjiga.

Isto tako, zbog provedene opsežne nabave, slijedit će veliki otpis dotrajale knjižne građe krajem kalendarske godine. Najvećim dijelom radi se o lektirnim djelima koja su zamijenjena novim izdanjima.

*Stručno usavršavanje*

1. 1. ŽSV školskih knjižničara Brodsko-posavske županije 21. prosinca 2016. Županijsko stručno vijeće školskih knjižničara osnovnih i srednjih škola Brodsko-posavske županije
2. 2. ŽSV školskih knjižničara Brodsko-posavske županije, 24. 5. 2017, Ekonomsko –birotehnička škola
3. Stručni sastanak, 26. 5. 2017. Gradska knjižnica i čitaonica Slavonski Brod, teme revizija i otpis, elektronički sustav za prikupljanje statističkih podataka, predavačice Dunja Marija Gabrijel i Frida Bišćan iz NSK

# REALIZACIJA NASTAVNOG PLANA I PROGRAMA – ANALIZA ODGOJNO-OBRAZOVNIH POSTIGNUĆA

## Pristup planiranju i programiranju

Učitelji su i ove godine izradili izvedbene godišnje planove i programe rada za svoje predmete na osnovu Nastavnog plana i programa za osnovnu školu, naputaka savjetnika sa stručnih skupova i postavljenih ishoda, usklađujući sadržaje s novim udžbenicima i priručnicima.

Uz Godišnji plan i program rada, izrađen je Školski kurikulum, temeljen na Nacionalnom okvirnom kurikulumu. Sve aktivnosti škole, koje nisu redovna nastava, planirane su na kurikularni način, dakle izborna, dodatna, dopunska nastava, izvannastavne i izvanškolske aktivnosti, izvanučionička nastava, školski projekti, kulturna i javna djelatnost. Za sve slične aktivnosti, programe i projekte u školi učitelji su utvrđivali i konkretizirali ciljeve, namjenu, nositelje aktivnosti, način realizacije, troškovnik, način vrednovanja i način korištenja rezultata vrednovanja.

Prema „Programu međupredmetnih i interdisciplinarnih sadržaja građanskog odgoja i obrazovanja za osnovnu i srednju školu“, te preporuka koje je izdalo MZOS izradili smo izvedbene programe GOO za pojedine razrede i nastavne predmete, koji su realizirani tijekom godine uz primjerenu evidenciju realiziranih sadržaja u dnevnicima rada.

U razvojnom planu škole, u uvodnom dijelu školskog kurikuluma, postavili smo nekoliko prioritetnih područja unapređenja: poboljšanje međuljudskih odnosa svih sudionika odgojno-obrazovnog procesa, vrednovanje učeničkog napretka i postignuća, poučavanje i učenje, stručno usavršavanje djelatnika škole i odgojno djelovanje škole. Kada bi se analizirali mjerljivi pokazatelji ostvarenih ciljeva svakog od ovih područja unapređivanja, moglo bi se zaključiti da smo još uvijek daleko od zadovoljavajućeg stanja. Međutim, djelovanje i vizija škole je živi, dugoročni proces, koji sve više napreduje i svakodnevno se mijenja, te u svakom od navedenih područja ima napretka i očitih postignuća, ili bar otvorenosti i dobre volje za napredovanje. Svjesni smo da se poboljšanje cjelokupnog odgojno-obrazovnog rada u školi temelji na dobrim međuljudskih odnosima svih u školi, što treba ustrajno njegovati i poticati.

Ove godine smo praktično primjenjivali novi Pravilnik o kriterijima za izricanje pedagoških mjera (NN 94/2015.), kojeg smo uz Kućni red škole detaljno proradili s roditeljima i učenicima. Uz to smo na početku i tijekom školske godine podsjećali učenike na jasno postavljene kriterije ocjenjivanja vladanja učenika kroz njihov odnos prema radu, učenicima, učiteljima i ostalim djelatnicima, školskoj imovini, te društvenom i prirodnom okružju. Broj izrečenih opomena i ukora je u odnosu na prošlu i ranije školske godine smanjen.

Osim pojedinačnih slučajeva neprihvatljivog ponašanja učenika i povremenog negativnog ozračja nekih razrednih odjela, smatramo da je ove godine smanjen broj incidentnih situacija zlouporabe mobitela u školi, sukoba i nasilja različite vrste, kao i neutemeljenih intervencija roditelja učenika.

**Razredne knjige i imenici, matična knjiga** ,kao i ostala pedagoška dokumentacija ažurno su vođeni, zaključeni i od strane ravnateljice i pedagoginje pregledani na kraju školske godine. Uspjeh učenika i ostali podaci o učenicima su ažurno uneseni u e-maticu.

Evidencija dodatnog rada s naprednim učenicima i rada izvannastavnih aktivnosti ažurno je vođena i dalje u posebnim bilježnicama – Dnevnicima rada. Uredno su vođene evidencijske liste za dopunsku nastavu, kao i za dopunski rad na kraju školske godine.

Ovo je peta godina elektroničkih upisa učenika 8. razreda u srednju školu, preko sustava NISpuSŠ, koji je načinjen u suradnji MZOŠ i CARnet-a, a po uzoru na upise na visoka učilišta. Elementi i kriteriji upisa, kao i rokovi u kalendaru aktivnosti nalaze se u „Pravilniku o elementima i kriterijima za izbor kandidata za upis u 1.razred SŠ“ (NN 49/15.),donesenom prošle godine, kao i u ovogodišnjoj „Odluci o upisu učenika u 1. razred SŠ u školskoj godini 2016/17.“ (NN 48/16.). U odnosu na ranije školske godine uočili smo da učenici i roditelji još manje čitaju naputke i objašnjenja o svim detaljima upisa, kao i važne datume u kalendaru upisa koje sadržava sami sustav, a više se oslanjaju na svoju praktičnu snalažljivost u radu na računalu, što su pokazala njihova spontana pitanja i reakcije.

Kao i ranijih godina, nakon zaključavanja odabira obrazovnih programa 10. srpnja 2017 učenici i roditelji su 11. srpnja 2017. potpisali prijavnice. 13. srpnja 2017. u 12.00 sati zaključane su konačne ljestvice poretka, a u vremenu 13.-19. srpnja 2017. učenici su nosili upisnice u srednju školu, uz pripadajuću dokumentaciju. Svi učenici su na kraju uspješno upisani u srednju školu. Jedan učenik s teškoćama u razvoju imao je izravan upis preko Ureda Državne uprave županije. Nekolicina učenika je dobila i dodatne bodove na osnovu zdravstvenih teškoća, otežanih uvjeta života, kao i državnog natjecanja u nogometu.

## Realizacija nastavnog plana i programa

Kako bi učenike što više motivirali za učenje i razvili njihov interes i ljubav za školu, učitelji su primjenjivali različite metode, tehnike rada i strategije poučavanja, integriranu nastavu, rad u skupinama, izvanučioničku nastavu, terensku nastavu, projektnu nastava i slično.

**Izleti učenika i učeničke ekskurzije**

Učeničke ekskurzije su realizirane kao izvanučionička ili terenska nastava, uz prethodnu pripremu učenika, s planiranim zadacima i ciljevima. Svi izleti i ekskurzije organizirani su i izvedeni uz pismenu suglasnost roditelja i u skladu s izmjenama i dopunama Pravilnika.

Navodimo pregled ostvarenih izleta i ekskurzija po razredima i mjestima putovanja.

Prvi razred

Proljeće u mome mjestu – Malena i Klepetan–jednodnevni izlet učenika matične škole i područne škole Brodski Varoš dana 31.05. 2017.godine. Izlet je realiziran u školskom dvorištu PŠ Brodski Varoš, gdje se nalazi gnijezdo čuvenih i nadaleko poznatih roda Malene i Klepetana. Sudjelovalo je ukupno 55 učenika 1a, 1b i 1c razreda i učiteljice Martina Mirosavljević, Anđela Zovko i Tanja Stjepanek, kao i majstor Stjepan Vokić, umirovljeni domar škole, koji brine o rodama.

Drugi razred

Jednodnevni izlet učenika drugih razreda pod nazivom „Čari užeg zavičaja“ proveden je u suradnji s agencijom Astralistravel d.o.o. Slavonski Brod dana 24.05.2017. godine. Sudjelovali su učenici 2a, 2b, 2c i 1/2d razreda u ukupnom broju 68 učenika i učitelji Lucija Nikičić, Zrinka Marić, Marina Ćosić Tubić i Ana Dangubić te učiteljica na stručnom osposobljavanju za rad Marina Brkić.

Sadržaj jednodnevnog izleta: tvrđava Brod i muzej tambure, zoološki vrt u Ruščici, ranč RAMarin u Garčinu.

Treći razred

Jednodnevni izlet učenika trećih razreda pod nazivom „Ponosna slavonska ravnica“ proveden je u suradnji s agencijom APP Turizam, Požega – poslovnica Slavonski Brod dana 1.06.2017. godine. Sudjelovali su učenici 3a, 3b i 3c razreda u ukupnom broju 59 učenika i učitelji Svjetlana Brezicki, Mirjana Jurić i Željka Krištić.

Sadržaj jednodnevnog izleta: Vrpolje – Galerija Ivana Meštrovića, Đakovo – Katedrala, ergela lipicanaca, Našički Markovac - zoološki vrt, Našice – dvorac Pejačević, Požega – povijesna jezgra.

Četvrti razred

Jednodnevni izlet učenika četvrtih razreda pod nazivom „Zagreb - grad milijun srca“ proveden je u suradnji s agencijom APP Turizam, Požega – poslovnica Slavonski Brod dana 14.10.2016. godine. Sudjelovali su učenici 4a, 4b, 4c i 3/4d razreda u ukupnom broju 69 učenika i učitelji Renata Hercog, Ivana Pitlović, Mihaela Jukić i Tomislav Vidošević.

Sadržaj jednodnevnog izleta: zračna luka, Tehnički muzej, Planetarij, povijesna jezgra grada Zagreba, Zoološki vrt.

Peti razred

Jednodnevni izlet učenika petih razreda pod nazivom „Slavonija i Baranja“ proveden je u suradnji s agencijom APP Turizam, Požega – poslovnica Slavonski Brod dana 2.06.2017. godine. Sudjelovali su učenici 5a, 5b, 5c razreda u ukupnom broju 52 učenika i učitelji Ivana Krešić, Irena Holik i Ivan Kovačić.

Sadržaj jednodnevnog izleta: Osijek - stara jezgra grada, turistička atrakcija mlin-brod vodenica na rijeci Dravi.; Park prirode Kopački rit, eko gospodarstvo Orlov put.

Šesti razred

Jednodnevni izlet učenika šestih razreda pod nazivom „Tragovima prošlosti…“ proveden je u suradnji s agencijom APP Turizam, Požega – poslovnica Slavonski Brod dana 19.05.2017. godine. Sudjelovali su učenici 6a, 6b, 6c razreda u ukupnom broju 56 učenika i učitelji Ivana Bešlić, Marina Kolobarić i Tajana Novak.

Sadržaj jednodnevnog izleta: Gornja Stubica – „Gupčeva lipa“, dvorac Oršić-muzej seljačkih buna, spomen- park Rudolfu Perišinu, Krpina – Muzej krapinskih neandertalaca, Terme Tuhelj.

Sedmi razred

Jednodnevni izlet učenika sedmih razreda pod nazivom „Čarobni svijet 16 jezera…“ proveden je u suradnji s agencijom APP Turizam, Požega – poslovnica Slavonski Brod dana 2.06.2017. godine. Sudjelovali su učenici 7a i 7b razreda u ukupnom broju 48 učenika i učitelji Silvija Grgurić, Saša Bumbić i Ivor Mikolčević.

Sadržaj jednodnevnog izleta: osim obilaska Nacionalnog parka, prolazi se kroz Karlovac-grad na četiri rijeke, Turanj – muzejska zbirka naoružanja iz Domovinskog rata, Rastoke i Rakovica.

Krajem kolovoza planira se višednevna ekskurzija učenika 7. razreda pod nazivom Istra-raznolikost je lijepa“.

Osmi razred

Jednodnevni izlet učenika 8. razreda pod nazivom „Zagreb-grad milijun srdaca“ proveden je u suradnji s agencijom APP Turizam, Požega – poslovnica Slavonski Brod dana 18.05.2017. godine. Sudjelovali su učenici 8a, 8b i 8c razreda u ukupnom broju od 55 učenika i učitelji Maja Ervaćinović, Dragica Kokotović, Anica Blažević i majka učenika s TUR Matije Capuder.

Sadržaj jednodnevnog izleta: obilazak povijesno-kulturnih znamenitosti u središtu grada, posjet Muzeju optičkih iluzija, posjet Tehničkom muzeju, odlazak na kino projekciju u Cinestaru.

**„Posjet učenika osmog razreda Vukovaru“- realizacija projekta**

Dvodnevna terenska nastava i stručna posjeta učenika 8. razreda provedena je u organizaciji Memorijalnog centra domovinskog rata Vukovar (MCDR Vukovar) i Ministarstva znanosti i obrazovanja 5. i 6. 10. 2016. godine.

Sudjelovali su učenici 8a, 8b i 8c razreda u ukupnom broju od 60 učenika i učitelji Maja Ervaćinović, Dragica Kokotović, Anica Blažević i Ivor Mikolčević.

 **Projekti**

* Ljubavna priča rode **Malene i Klepetana**, stanovnika dvorišta PŠ Brodski Varoš već godinama izaziva pozornost cijele Hrvatske i svijeta. U proljeće 2016. je kampanja tima Jana “Voda s porukom ljubavi „Samo ljubav, priča o Malenoj i Klepetanu“, u suradnji s reklamnom agencijom Imago i marketing koncernom Agrokor, osvojila najveće i najznačajnije svjetsko priznanje i nagradu. Naime, na najvećem svjetskom festivalu. kreativnog oglašavanja u CannesLionsu osvojen je tkz. reklamni Oskar - brončana statua lava, koja je 1. put u povijesti dodijeljena jednoj hrvatskoj kampanji.

Tim povodom su se naši učenici i učiteljice PŠ Brodski Varoš uključili u **projekt „Pero ljubavi“.**8. i 9. veljače 2017.organizirano je snimanje u okviru ovog projekta. Djeca su pisala poruke ljubavi osobama koje su ih u nečemu posebno nadahnule i koje smatraju svojim uzorima. Pisali su pravim Klepetanovim perima, koje je naš Stjepan Vokić pažljivo prikupljao iz najpoznatijeg hrvatskog gnijezda tijekom dugogodišnje (25 godina) brige o najromantičnijem paru roda. Tako je Klepetanovo pero postalo simbol ljubavi i jedinstveni alat kojim se ljubav može pretočiti u riječ- „Kad širiš ljubav, postaješ ljubav“ . Zaista, najljepše i najdublje poruke i pisma o ljubavi nastaju kada se „Pusti srce neka piše!“

Učenici i učiteljice PŠ Brodski izvrsno su realizirali ovaj projekt, a u znak zahvalnosti za suradnju i trud uprava Agrokora opremila je dvije učionice novim namještajem.

 Nadahnuti jedinstvenom pričom o ljubavi i privrženosti dviju roda i živeći praktično tu ljubav u svom bliskom okruženju, svi naši učenici škole su tijekom godine na različitim područjima života i rada u školi izražavali kreativnost i stvaralaštvo, sudjelujući na različitim natječajima ( „Kamo god pođeš, domovinu u srcu nosiš ili Legenda o ljubavi“; „Klepetan i Malena“-literarni natječaj „Nazor i mi“) ostvarujući tako u **potpunosti projekt „Malena i Klepetan“** kojeg smo planirali GPP i kurikulumom škole na početku školske godine.

* Planirani **projekt Kad se male ruke slože“ - razvoj poduzetničkih vještina** učenika je tijekom godine također realiziram kroz redovnu nastavu i niz aktivnosti i akcija naših učenika i učitelja, uključenih u različite skupine INA učenici su izrađivali uporabne predmete (magnetići, šalice, torbe, čaše za olovke, privjesci za ključeve i s.) i prigodne čestitke koje simboliziraju specifičnosti naše šarene škole (likovi iz bajki I.B. Mažuranić, Malena i Klepetan i sl )

Uz blagdan Božića i proslavu Dana škole organizirane su prigodne prodajne izložbe učeničkih radova i kolača u cilju kreativnog izražavanja, razvoja poduzetničkog duha i stjecanja poduzetničkih kompetencija.

* *„***Helping**“ –**faza II -projekt pružanja pomoći** u nastavi učenicima s teškoćama u razvoju u osnovnim školama u Slavonskom Brodu, zahvaljujući kojemu je 5 učenika s teškoćama u razvoju imalo pomoćnika u nastavi. Ukupna vrijednost projekta je 1.938.562.70 kn, a iznos EU potpore je 1.783.477,68 kn.

Na kraju ove nastavne godine ponovo smo se natjecali i iskazali potrebu za pomoć u nastavi za 4 učenika, argumentirajući njihove potrebe i prikupljajući opsežnu dokumentaciju o njihovim teškoćama.

* Škola je bila uključena u **„Lunch box“**–projekt školske prehrane za 30 naših učenike u riziku od siromaštva (Grad SB).
* „**Za jedinstvo i mir milijun djece moli zajedno“-** 1.-8. razreda . realiziran je 18. 10.2016.
* **Večer matematike** u organizaciji Hrvatskog matematičkog društva, organiziran je kao skup interaktivnih radionica u kojima učenici kroz igru i natjecanja otkrivaju zabavnu stranu matematike i time se dokazuje kako i učenje matematike može biti zanimljivo i u svakodnevnom životu vrlo primjenljivo- 99 sudionika, učenika i učitelja- 1. 12 2016.
* Po brojnosti uključenih učenika ističe se projekt **Klokan bez granica** – međunarodno natjecanje iz matematike, u kojem je ove godine sudjelovao ukupno 70 učenika 2.-8. razreda.
* **„Život i rad Nikole Tesle“** projekt građanskog odgoja**,** kojega je inicirala Melita Bognar, prof. matematike i fizike, na dodatnoj nastavi fizike, među učenicima 8. razreda. Projektom su bili povezani obrazovni sadržaji gotovo svih nastavnih predmeta, te je time u praksi ostvarena potpuna korelacija i integracija sadržaja. Nakon istraživanja različitih područja života i rada ovog znanstvenika i izumitelja svjetskog glasa skupina učenika se izvrsno predstavila putem PP prezentacija drugim učenicima, učiteljima, ravnateljici i pedagoginji u svibnju 2017. Praktičnu potvrdu svojih dugotrajnih istraživanja i teoretskih spoznaja, učenici su našli prilikom terenske nastave u Zagrebu, na kraju školske godine, posjetivši Tehnički muzej i sudjelujući tamo u različitim pokusima koji su prigodno organizirani baš za njih.
* Učenici 8. razreda (60 učenika) sudjelovali su i ove godine u dvodnevnom nacionalnom projektu MZOS **„Posjet učenika 8. razreda Vukovaru**“, u organizaciji Memorijalnog centra Domovinskog rata Vukovar“ – 5.-6. listopada 2016.
* Škola je i ove godine kontinuirano surađivala s Centrom za socijalnu skrb i djelatnicima **Dječjeg centra-„Poludnevnog boravka**“ kao jedne od dobro organizirane aktivnosti u smislu pružanja svestrane pomoći učenicima koji iz različitih razloga nemaju odgovarajuću roditeljsku skrb ili su iz socijalno ugroženih obitelji. Tako je usluge poludnevnog boravka koristilo ukupno 5 učenika naše škole različitih uzrasta.

 Navodimo i druge značajnije **učeničke projekte,** koji su vezani uz različite teme integrirane ili izvanučioničke nastave, koje su okupljali velik broj učenika škole, ili samo određene razrede, ili su ih provodili učitelji u nastavi različitih nastavnih predmeta, a koji su realizirani tijekom školske godine:

* Čitalačka pismenost – hrvatski jezik, 7.b
* Hrabri telefon „Problem je manji kad se podijeli“ – 1.-8. razreda
* „Zdrav za 5“ – 8. razred
* Posjet gradskim bazenima – 2.-8. razreda – izvanučionička nastava, prema dogovoru za svaki razred
* Svjetski dan sindroma Douwn - 21. 3.- 1.-8- razreda
* „U šetnji Hrvatskom“- razglednice- mini projekt-4.a
* Dan kravate- 1.-4. razreda
* Gosti razredu- zanimanja -2. razred
* Autobusni i željeznički kolodvor – 2. razred
* Jesen, zima, proljeće – izvanučionička nastava učenici 1.-4. razreda
* Posjet državnom arhivu-1.-4. Razreda
* Pričaonica i radionica u Gradskoj knjižnici- 2. razred
* Sveti Nikola, Božić, Uskrs –integrirani radni dan -.učenici 1.-4. razreda
* Svjetski dan voda – 4.razred
* Kulturno-povijesni spomenici našeg zavičaja– 3. razred
* Moja prva pričest – učenički projekt (3. razred)
* Izrada adventskih vijenaca, Uskršnjeg drvca i drugih ukrasa za Božić i Uskrs– vjeronauk, 2. - 4. razred

## Rad i postignuća učenika u redovitoj i izbornoj nastavi

Svih 261 učenik razredne nastave pozitivno su ocijenjeni.

* Odličan uspjeh – 143 učenika (54,79 %)– 1 učenik više u odnosu na prošlu godinu.
* Vrlo dobar uspjeh – 96 učenika (36,78 %) – za 10 učenika više u odnosu na prošlu godinu- 86 vrlo dobrih
* Dobar uspjeh – 22 učenika (8,43 %) – prošle godine 26 učenika
* I ove školske godine nijedan učenik razredne nastave nije prošao dovoljnim uspjehom.

Srednja ocjena uspjeha učenika razredne nastave je 4,46 (prošle godine 4,52) (Prilog 1.)

**Dopunski rad**

Dopunski rad je započeo 21. lipnja 2017., a završio 04. srpnja 2017. i organiziran je prema naputcima o potrebnom broju sati i načinu rada.

Od 222 učenika predmetne nastave, 210 (94,59 %) učenika je pozitivno ocijenjeno, a 12 (5,41%) učenika je upućeno na dopunski rad iz četiri nastavna predmeta: matematika, geografija, biologija i povijest. Ukupan broj negativnih ocjena je 14, a detaljan prikaz po predmetima i razrednim odjelima nalazi se u sljedećoj tablici:

|  |  |
| --- | --- |
| **Nastavni predmet** | **Broj negativnih ocjena po razrednim odjelima** |
| **5.a** | **5.b** | **5.c** | **6.a** | **6.b** | **6.c** | **7.a** | **7.b** | **8.a** | **8.b** | **8.c** | **Ukupno** |
| ***Matematika*** | - | - | 3 | - | 1 | - | 3 | 1 | - | - | - | 8 |
| ***Geografija*** | - | - | - | - | 3 | 1 | - | - | - | - | - | 4 |
| ***Biologija*** | - | - | - | - | - | - | - | 1 | - | - | - | 1 |
| ***Povijest*** | - | - | - | - | - | 1 | - | - | - | - | - | 1 |
| ***UKUPNO*** | **0** | **0** | **3** | **0** | **4** | **2** | **3** | **2** | **0** | **0** | **0** | **14** |

S jednom negativnom ocjenom ocijenjeno je 10 učenika, a 2 učenika s dvije negativne ocjene. Najveći broj negativnih ocjena učenici su imali iz matematike -8 učenika, 4 učenika iz geografije i po jednu negativnu ocjenu iz biologije i povijesti. Negativno su ocijenjeni: 5 učenika 6. razreda, 4 učenika 7. razreda i 3 učenika 5. razreda.

U odnosu na prošlu školsku godinu to je vrlo dobar uspjeh. Prošle godine je dopunski rad bio organiziran za ukupno 28 učenika, s ukupno 35 negativnih ocjena iz 5 nastavnih predmeta– 21 učenik s jednom i 7 učenika s dvije negativne ocjene.

Svi učenici su pozitivno ocijenjeni nakon dopunskog rada, stoga nije bilo potrebe za organiziranjem popravnog ispita na kraju školske godine.

**Uspjeh učenika nakon dopunskog rada**

Svi učenici upućeni na dopunski rad pozitivno su ocijenjeni, što pokazuju i sljedeći podaci:

* 63 učenika (28,38%) ostvarilo je odličan uspjeh (gotovo isto kao prošle školske godine, kada su bila 62 odlična učenika);
* 80 učenika (36,04 %)ostvarilo je vrlo dobar uspjeh (prošle školske godine vrlo dobrih je bilo za 20 više -101);
* dobar uspjeh ostvarilo je 77 učenika (34,68 %) što je za 1 više u odnosu na prošlu godinu kada ih je bilo 76 ;
* 2 učenika (0,90 %) su prošla dovoljnim uspjehom, isto kao prošle godine

(Prilog 2.)

Srednja ocjena učenika predmetne nastave nakon dopunskog rada je 3,97 (prošle godine 3.94). (Prilog 2.)

**Konačni uspjeh svih učenika škole od prvog do osmog razreda**, nakon dopunskog rada je sljedeći:

* 206 učenika (42,7 %) ostvarila su odličan opći uspjeh (u prošloj školskoj godini – 204 učenika
* 176 učenika (36,4%) ostvarilo je vrlo dobar opći uspjeh (u prošloj školskoj godini – 187 učenika);
* 99 učenika (20,5%) ostvarilo je dobar opći uspjeh (u prošloj školskoj godini 102 učenika);
* 2 učenika (0,4%) prošla su s dovoljnim uspjehom, isto kao i prošle školske godine.

Srednja ocjena uspjeha svih učenika škole nakon dopunskog rada je 4,21 (prošle godine.4,23) (Prilog 3.)

**Pohvale i nagrade učenika**

Pohvaljeno je ukupno 76 učenika (15,7 %) svih razreda, 64 učenika (24,5 %) razredne nastave i 12 učenika (5,4 %) predmetne nastave. Svi pohvaljeni učenici imali su prosjek ocjena 5,00. Prošle godine je bio isti broj pohvaljenih- 76; u razrednoj nastavi 65 i u predmetnoj 11 učenika.

Tijekom godine nagrađeno je ukupno 15 (3,1 %) učenika, 1 (0,4 %) u razrednoj nastavi i 14 (6,3 %) učenika viših razreda.

Prilikom Dana škole prigodno je nagrađeno8učenika, koji su postigli zapažene rezultate na županijskim natjecanjima u znanju i vještinama, te na likovnim i literarnim natječajima izvan škole.

Na kraju školske godine odabranim knjigama nagrađeno je 9 učenika 8. razreda koji su svih osam godina postizali odličan uspjeh i uzorno vladanje. To su sljedeći učenici: Lea Marić, 8.a, Luka Ćosić 8.a, Sara Jašarević 8.b, Lea Pešut 8.b, Karlo Pranjić 8.b, Gabriel Špiranović 8.b, Ivana Teskera 8.c. Osobito se pohvaljuju i nagrađuju učenice Divna Grabarević 8.a i Anđela Ćurković 8.a, koje su svih osam godina prolazile s 5,00 i svestrano se zalagale i bile izvrsne u svim nastavnim područjima.

**Pedagoške mjere i vladanje učenika**

Tijekom školske godine, u smislu prevencije neprihvatljivog ponašanja, izrečena je pedagoška mjera opomene za tri učenika: Patriku Jagodiću 6.b u prosincu 2016., a Mihaelu Levicki 4.a i Luki Baričević 8.a. u travnju 2017.

**Opisne ocjene vladanja učenika** na nivou škole su sljedeće:

* 457 učenika (94,6%) – uzorno vladanje (prošle godine 479 učenika, odnosno 96,8 %)
* 26 učenika (5,4 %) – dobro vladanje (prošle godine 16 učenika, odnosno 3,23%)
* Nijedan učenik, kao ni prošle školske godine, nije imao loše vladanje.

Od ukupno 261 učenika razredne nastave260 (99,62 %) učenika ocijenjeno je uzornim vladanjem, a samo 1 (0,38 %) učenik ima vladanje dobro.

Među 222 učenika viših razreda 197 (88,74 %) ima uzorno vladanje, a 25 (11,26 %) učenika ima dobro vladanje.

**Izostanci učenika**

Na kraju školske godine bilo je ukupno 22 525 sati izostanaka učenika, najviše zbog kroničnih bolesti i bolničkog liječenja nekolicine učenika. To je prosječno 46,64 sati izostanaka po učeniku. Opravdanih je 22 389 sati (46,35 sati po učeniku) i neopravdanih 136sati (0,28 sat po učeniku). Ove školske godine nešto je smanjen broj neopravdanih sati u odnosu na prošlu školsku godinu kada je bilo 155 neopravdanih izostanaka, odnosno 0,31 sat po učeniku.

 Izostanci učenika su poseban problem za analizu, kojeg treba rješavati kontinuirano tijekom školske godine, pronalazeći uzroke i radeći na njihovom otklanjanju, uključujući roditelje, jer se radi o obaveznoj osnovnoj školi. Nerijetko upravo roditelji snose odgovornost za nemaran odnos pojedinih učenika i njihov odnos prema neopravdanim satima, odobravajući izostanke zbog nevažnih razloga.

U razrednoj nastavi bilo je ukupno 8650 sati izostanaka (36,02 sati po učeniku), opravdanih 8648 sati (33,13 sati po učeniku) i samo 2 neopravdana sata.

Učenici viših razreda izostali su ukupno 13 875 sati (62,50 sati po učeniku), od kojih su 13 741 (61,89 sati po učeniku) opravdana sata i 134 (0,60 sati po učeniku) neopravdana sata (prošle godine bilo je 144 neopravdanih sati).

U odnosu na prošlu školsku godinu, ove godine je 293izostankamanje (prošle godine bilo je 22 818 sati – 46,10 sati po učeniku).

**Suradnja s roditeljima**

Suradnji s roditeljima posvećivala se osobita pozornost. Na prvim roditeljskim sastancima na početku školske godine obvezne točke dnevnog reda bili su pravilnici, kućni red, detaljni kriteriji za ocjene vladanja učenika, izleti i ekskurzije učenika, izbor članova razrednog odbora i predstavnika u Vijeće roditelja, kao i potpisivanje suglasnosti roditelja o odobravanju fotografiranja učenika za potrebe odgojno-obrazovnog rada i objavljivanja fotografija na web stranici škole. Evidenciju održavanja roditeljskih sastanaka vodili smo na oglasnoj ploči škole.

 U svakom razrednom odjelu održano je tri do pet roditeljskih sastanka, ukupno 113 roditeljskih sastanaka: u razrednoj nastavi 72, a u predmetnoj 41.

Na roditeljskim sastancima prorađene su različite prigodne teme pedagoško-psihološke i informativne prirode. Trajni cilj nam je uspostaviti s roditeljima što veću suradnju i partnerstvo, jer su samo tako moguća rješenja gorućih odgojnih problema i negativnih utjecaja društva i novih medija u nametanju izvrnutih moralnih vrijednosti.

Pedagoginja je, u suradnji s razrednicima, u okviru svog plana i programa rada i školskih preventivnih programa održala predavanja na nekoliko skupnih ili pojedinačnih roditeljskih sastanaka u cilju senzibiliziranja i poticanja roditelja na suradnju sa školom, u smislu prevencije nasilja, novih ovisnosti i bolje međusobne komunikacije.

Osim ovih i već spomenutih tema na početku školske godine, evo pregleda tema koje su učitelji održali na roditeljskim sastancima tijekom godine:

* Sigurno u prometu (predavanje prometne policije), Roditelji i dijete prvog razreda (pedagoginja), Načini, postupci i elementi vrednovanja učenika, To sam JA- tvoje dijete , Domaća zadaća – 1. razred.
* Loša ocjena-stres? I zašto je to tako?; Kako poboljšati roditeljsku djelotvornost; Pero ljubavi-projekt RTL-a, Socijalne vještine djeteta-2,b (pedagoginja), Crtice o suradnji roditelja i škole- 2.a (pedagoginja), – 2. razred
* Suodnos roditelj i dijete, Kako pomoći djetetu u učenju, Kako ublažiti ekonomske obiteljske razlike u razredu, Novi mediji i pristupi u nastavi– 3.razred
* Djeca svojim roditeljima, Pirotehnička sredstva tijekom blagdana, Kako prepoznati nasilje među vršnjacima, Prijelaz iz razredne u predmetnu nastavu (pedagoginja) – 4. razred
* Kako učiti ? – 5. razred
* Ovisnost o računalnim igricama, Pubertet i adolescencija– 6. razred
* Rizici za mentalno zdravlje djece i mladih –vanjski stručni suradnik T. Brezičević (Savjetovalište za djecu i mlade-ZZJZ) -7. razred
* Novo doba-nove ovisnosti (pedagoginja), Predstavljanje obrtničkih i industrijsko-obrtničkih zanimanja (predstavnici SŠ i Obrtničke komore, Prijave i upisi u SŠ za školsku godinu 2017./2018. (pedagoginja) – 8. razred

**Individualni razgovori s roditeljima**

Individualnih razgovora s roditeljima ostvareno je ukupno 2 000 (4,14 po roditelju).

S odrastanjem učenika kvaliteta suradnje s roditeljima slabi, a bilo bi dobro da je obrnuto. Statistički podaci pokazuju da su ostvarena ukupno 1 149 individualna susreta s roditeljima u razrednoj nastavi (u prosjeku 4,40 susreta po roditelju), a 851 u predmetnoj nastavi (3,83 susreta po roditelju). S roditeljima učenika nižih razreda ostvareno je 298 kontakta više nego s roditeljima viših razreda.

Neki roditelji pedagoški zanemaruju svoje dijete i dolaze u školu tek na poziv razrednika, a očekuju dobar uspjeh i ponašanje svoje djece. Za nekoliko roditelja slali smo i službene pozive, obavljajući zajednički razgovore, osvješćujući im problem nesuradnje, te njegove posljedice za učenika.

Na prijelazu iz razredne u predmetnu nastavu roditelji najintenzivnije i najkritičnije reagiraju na neuspjeh svoje djece, bez obzira na pravovremene savjete i upozorenja o promjenama objektivne naravi i normalnih psihofizičkih promjena odrastanja učenika. Roditelji učenika 5. razreda, ali i roditelji svih ostalih učenika intenzivno su poticani i upućivani na suradnju i individualne kontakte s predmetnim učiteljima u cilju učinkovitijeg rješavanja problema učenika u učenju i ponašanju. Međutim, roditelji često izbjegavaju individualne kontakte s predmetnim učiteljima i tako propuštaju mogućnost sprječavanja problema i neuspjeha u vrijeme i na mjestu gdje se oni događaju.

## Izborna nastava

**Izborna nastava vjeronauka**

U nastavu rimokatoličkog vjeronauka uključeno je ukupno 479učenika 1.-8. razreda, što je 98,96% učenika u odnosu na ukupno 483 učenika u školi. Od tog broja jedan učenik pohađa nastavu islamskog vjeronauka, koji je organiziran izvan škole.

Samo 3 ili 1,62% učenika ne pohađa nastavu vjeronauka. U nižim razredima nastavu vjeronauka je pohađalo ukupno 260ili 99,62% učenika od ukupno 261 učenika. Od 222 učenika viših razreda 219 ili 98,65 % bilo je uključeno u nastavu rimokatoličkog vjeronauka, a 3 (1,65%) učenika nije.

 **Izborna nastava njemačkog jezika**

Izborna nastava iz njemačkog jezika organizirana je za ukupno 162 učenika (57,04 %) učenika od ukupno 284 učenika 4.-8. razreda, raspoređenih u 10 grupa:

* 38 ili 61,29 % od ukupno 62 učenika 4. razreda i
* 124 ili 55,85 % od ukupno 222 učenika 5.-8. razreda.

 23 učenika koji pohađaju izbornu nastavu iz njemačkog jezika uključeno je u dodatnu nastavu, organiziranu u dvije skupine- učenici 5. i 7. razreda i učenici 6. i 8. razreda. Od tri učenika 8. razreda koja su sudjelovala na školskom natjecanju iz njemačkog jezika, dva učenika su se po broju bodova plasirala na županijsko natjecanje, gdje su obojica dijelila 4. mjesto.

 U cilju poboljšanja prostornih uvjeta i rada ove izborne nastave, a budući da je jedna od višenamjenskih prostorija koju su do sada koristili zauzeta ove godine zbog produženog boravka, ravnateljica je predložila da se ona održava u jednoj stalnoj prostoriji, gdje se inače održavaju probe zbora i tamburaškog orkestra. Tako bi se, između ostalog, u tom stalnom prostoru mogla primjenjivati u radu i informatička oprema i druga nastavna pomagala. Međutim, ova prostorija nije opremljena klupama primjerenim nastavnom radu većeg broja učenika. Ubuduće je svakako potrebno iznaći rješenje za bolje materijalne uvjete i bolju organizaciju rada izborne nastave.

Za ovu izbornu nastavu učenici se uključuju na kraju 3. razreda, u dogovoru s roditeljima. Često se događa da roditelji iz nekih svojih razloga i motiva na silu upisuju djecu, koja po procjeni razredne učiteljice ne mogu uspješno pratiti redovnu nastavu, a kamoli i program izborne nastave ovog stranog jezika. Stoga učenici nerijetko pokazuju problem kroz nemotiviranost, slabija postignuća i probleme u ponašanju upravo na satima izborne nastave njemačkog jezika. Roditelji koji to shvaćaju, sve češće upućuju Učiteljskom vijeću zamolbu za isključenje, kojih je sve više. O ovom problemu je pedagoginja, u suradnji s učiteljima, upozoravala roditelje na roditeljskim sastancima tijekom godine.

Osim toga roditelji često nekritički ispisuju djecu iz izborne nastave, jer prioritet daju različitim izvanškolskim aktivnostima kojima se učenici bave, zaključujući da su preopterećeni u školi i da im lošija ocjena iz izborne nastave kvari opći uspjeh.

Anketiranjem roditelja i učenika koji ove godine završavaju 3. razred, vidljivo je da se u izbornu nastavu njemačkog jezika u 4. razred sljedeće školske godine želi uključiti 37 (54,41 %) od ukupno 68 učenika.

**Izborna nastava informatike**

Izborna nastava informatike organizirana je za 111 ili 50 % od ukupno 222 učenika 5.-8. razreda, raspoređenih u 10 grupa.

I ovdje, slično kao i kod izborne nastave iz njemačkog jezika, nerijetko postoji problem kod uključivanja učenika u 4. razredu, na koji su roditelji i učenici upozoreni na roditeljskim sastancima. Za neke učenike je to dodatno opterećenje, što se manifestira u slabijim postignućima u redovnoj nastavi.

Budući da je škola ove godine dobila 16 novih računala, povećana je kvaliteta nastave u odnosu na ranije godine kada je bilo problema sa zastarjelom opremom.

Učenici 8. razreda su se posebno angažirali u okviru nastavne cjeline Kritički osvrt prema Internetu, koja se obrađuje u sklopu građanskog odgoja. Učenici su radili u parovima, realizirajući mini projekte, koje su putem PP prezentacija predstavljali drugim učenicima. Pokazali su veliko zanimanje za ovakav oblik rada, ali i kritičnost i samokritičnost prilikom vrednovanja svojih radova.

U nastavu informatike implementirani su sadržaji građanskog odgoja i obrazovanja i za ostale učenike od 5.-7. razreda, kroz teme koje se odnose na shvaćanje pravnih i etičkih načela uporabe informacijske i komunikacijske tehnologije, te posljedica njihovog narušavanja, kao i izbor i prikupljanje kvalitetnih sadržaja s Interneta.

Na izbornoj nastavi iz informatike učenici 8. razreda koji su bili uključeni u projekt Život i rad Nikole Tesle iz fizike, izrađivali su prezentacije o različitim podtemama unutar ovog projekta, integrirajući nastavne sadržaje informatike i fizike. Na kraju su unutar jednodnevne ekskurzije u Zagreb, koja je organizirana kao terenska nastava, posjetili Tehnički muzej, gdje su mogli još detaljnije vidjeti i upoznati sve pojedinosti o temi koju su obrađivali iz nekoliko nastavnih predmeta.

## Rad i postignuća u dodatnom radu s darovitim učenicima

Dodatna nastava organizirana je za ukupno 210 ili 43,48% učenika od ukupno 483 učenika 1.-8. razreda, iz 9 nastavnih predmeta. U razrednoj nastavi je tijekom godine pohađalo dodatnu nastavu ukupno 86 ili 32,95 % od ukupno261 učenika 1-4. razreda: 72 učenika iz matematike, 10 učenika iz engleskog jezika i 4 učenika iz hrvatskog jezika.

Za 124 ili 55,86 % učenika viših razreda, raspoređenih u 14 skupina organizirana je dodatna nastava iz 9 nastavnih predmeta. To su: matematika - 97 učenika, hrvatski jezik – 9 učenika, engleski jezik – 13 učenika, biologija – 9učenika, kemija – 18učenika, geografija – 11 učenika, fizika – 9 učenika, povijest – 7 učenika i njemački jezik – 23 učenika. Pojedini učenici su istovremeno uključeni u dvije skupine, a osnova njihovog uključivanja bila je dragovoljnost. O uključenosti učenika u skupine raspravljalo se na sjednicama razrednih vijeća početkom i tijekom godine, kako bi se spriječila nepoželjna preopterećenost ili pasivnost učenika. Često učenici nakon provedenih natjecanja gube motivaciju za rad, te se isključuju ili neredovito dolaze na dodatnu nastavu, što utječe na kvalitetu realizacije planiranih ciljeva.

Najuspješniji učenici sudjelovali su na susretima, smotrama i natjecanjima, koji su organizirani prema katalogu i vremeniku natjecanja Agencije za odgoj i obrazovanje i MZOŠ. Ove školske godine organizirana su školska natjecanja iz ukupno 13 nastavnih područja.

Školska natjecanja su započela već 18. siječnja 2017.s natjecanjem iz geografije. U siječnju su provedena školska natjecanja iz matematike, engleskog jezika, njemačkog jezika, fizike i natjecanje mladih tehničara, a u veljači su održana natjecanja iz kemije, biologije, povijesti, likovne kulture kao i LiDRaNo.

Školska natjecanja provedena su jedinstvenim testovima, rezultati su slani županijskim povjerenstvima, te su prema postignutim rezultatima učenici pozivani na županijska natjecanja. U tablici je prikazan pregled broja učenika koji su sudjelovali na školskim i županijskim natjecanjima.

*Pregled broja učesnika na školskim i županijskim natjecanjima u škol. 2016./ 2017.godini*

|  |  |  |  |
| --- | --- | --- | --- |
| **Naziv natjecanja** | **Školska razina** | **Županijska razina** | **Državna razina** |
| 1. LiDRaNo
 | 8 | 7 | 0 |
| 1. Matematika
 | 21 | 6 | 0 |
| 1. Kemija
 | 7 | 1 | 0 |
| 1. Biologija
 | 9 | 3 | 0 |
| 1. Geografija
 | 19 | 3 | 0 |
| 1. Povijest
 | 12 | 2 | 0 |
| 1. Likovna kultura
 | 10 | 4 | 2(predložena, nisu pozvana) |
| 1. Njemački jezik
 | 3 | 2 | 0 |
| 1. Engleski jezik
 | 6 | 0 | 0 |
| 1. Hrvatski jezik
 | 9 | 2 | 0 |
| 1. Fizika
 | 3 | 0 | 0 |
| 1. Mladi tehničari
 | 18 | 2 | 0 |
| 1. Sigurno u prometu
 | 13 | 4 | 0 |
| **Ukupno učenika** | **138****62,16 %** | **36****16,22 %** | **0** |

Iza svih provedenih natjecanja stoji veliki trud članova školskih povjerenstava, učitelja mentora i učenika koji su se na svako navedeno natjecanje pomno pripremali i ostvarili zapažene rezultate. Najuspješniji učenici sudjelovali su na županijskim natjecanjima, a posebno želimo istaknuti sljedeće izvrsne rezultate:

* Ines Lukić, 7.a – 1. mjesto na Županijskom natjecanju iz hrvatskog jezika; mentorica je Višnja Kokanović, učiteljica hrvatskog jezika.
* Divna Grabarević, 8.a – 3. mjesto na Županijskom natjecanju iz biologije; mentorica je Ivana Bešlić, učiteljica biologije.
* Divna Grabarević, 8.a – 3. mjesto na Županijskom natjecanju iz geografije; mentorica je Ana Kufrin, učiteljica geografije.

 Među deset najuspješnijih likovnih radova koji su sa županijske smotre-natjecanja predloženi za Državnu smotru-natjecanje, odabrani su likovni radovi učenika Josipa Terzića 6.c i Lee Pešut 8.b. Njihova mentorica je Ivana Krešić, učiteljica likovne kulture.

 Na županijskoj smotri LiDraNo 2017. vrlo uspješno su se predstavili naši učenici, sudionici dramsko-scenske igre „Čarobnjak iz Oza“ autora Lyman Frank Baum: Leon Baričević 6.a, Lea Marušić 6.a, Ana Petrović 6.c, Vid Nikičić 6.a, Filip Tančinec 6.a, Iva Tomić 6.a i Lucia Vlajnić 6.a. Njihova mentorica je Višnja Kokanović, učiteljica hrvatskog jezika. Tijekom školske godine su javno nastupali više puta.

 Pet učenika 4.a i 4.b razreda uspješno su sudjelovali kao ekipa Hlapići na ekipnom natjecanju iz matematike, koje je održano u OŠ A. Mihanović 6. 5. 2017.Iako su prvi puta sudjelovali u takvoj vrsti ekipnog natjecanja, učenici su se vrlo dobro snašli, osvojivši 9. mjesto među 19 ekipa koje su sudjelovale na natjecanju.

Ove godine su se na natjecanjima istaknuli učenici sportaši. Na Županijskom natjecanju u nogometu među učenicima 7. i 8. razreda naši učenici su osvojili 3. Mjesto. To su:Lovro Čičić 8.b, Marko Pudić 8.b, Luka Kruljac 8.b, Antonio Musa 8.a, Adrian Jackiv 8.a, Krešimir Dičerdi 8.a, Hrvoje Samardžić 8.a, Josip Čujić 7.b, Stjepan Kruljac 7.b i Dominik Škrinjarić 8.b. Njihov mentor je Ivan Erceg, učitelj tjelesno zdravstvene kulture.

Izvrstan sportski uspjeh postigla je i ekipa učenika 4.-6. razreda, koji su na Županijskom natjecanju u rukometu osvojili 3. mjesto, također pod vođstvom svoga trenera, Ivana Ercega. To su ovi učenici: Ivan Jerković 6.b, Kristijan Đaković 6.b, Ivan Marijić 6.b, Antun Kopić 5.a, Jure Maras 5.a, Luka Tolić 5.a, Matija Krijan 5.a, Anton Matković 5.a, Matej Marić 5.a, Luka Zeba 5.a, Ivan Barišić 5.b, Mihael Bosanac 5.b, Marin Jerković 5.b i Ivan Čujić 4.a.

Veliki broj naših učenika postižu izuzetne uspjehe u različitim izvanškolskim aktivnostima. Jedan od njih je učenik Josip Gregurić 4.a, koji je višestruko nagrađivan na regionalnim, međužupanijskim i međudržavnim natjecanjima mladih glazbenika. Brojni su izvrsni sportaši, kao npr. Josip Andrijanić, 3.b (karate), Matea Ećimović 7.b (karate-kate).

Povodom dana škole ovi su učenici, kao i njihovi mentori posebno pohvaljeni, a neki i prigodno nagrađeni.

**Međunarodno matematičko natjecanje „Klokan bez granica“**

Po treći put je u našoj školi, na inicijativu učitelja matematike Ivana Kovačića i u njegovoj koordinaciji, provedeno međunarodno natjecanje „Klokan bez granica“ – najveće školsko natjecanje u svijetu. Ovo natjecanje se u RH održava već devetnaesti put, pod pokroviteljstvom MZOS i Hrvatskog matematičkog društva. Učenici osnovne škole podijeljeni su u pet kategorija: 2. razred – Pčelice, 3. razred – Leptirići, 4. i 5. razred – Ecoliers, 6. i 7. razred – Benjamins i 8. razred – Cadets.

Na natjecanju je u našoj školi sudjelovao ukupno 70 učenika, 2.-8. razreda. Natjecanje je održano 23. ožujka 2017. u 12.30 sati. Od 70 učenika, koliko se natjecalo, nagrađeno je 6učenika, što znači da su po rezultatima riješenosti testa ušli u 10 % najboljih sudionika natjecanja. Bodovni prag je određen za svaku kategoriju natjecatelja.

Nagrađena su 2 učenika nižih razreda i 4 učenika viših razreda. Nagrađeni učenici su: Vedrana Šiško, 3.b, Lana Cesarec 4.b, Mateo Conjar, 5.a, Maximilian Balen 5.a, Dario Tuković 7.a i Luka Capuder, 7.b.

Naša škola je od Hrvatskog matematičkog društva dobila priznanje za sudjelovanje, a učitelj Ivan Kovačić zahvalnicu za doprinos u realizaciji natjecanja.

Ovo natjecanje svakako je veliki poticaj u radu učenicima, njihovim učiteljima, kao i školi u cjelini.

## Učenici s teškoćama u razvoju i organizacija dopunske nastave

**Učenici s teškoćama u razvoju**

Sljedeća tablica prikazuje broj učenika koji imaju rješenja o primjerenom obliku školovanja po razredima i oblicima rada.

|  |  |  |
| --- | --- | --- |
| **Rješenjem određen oblik rada** | **Broj učenika po razredima**  | **Ukupno** |
| I. | II. | III. | IV. | V. | VI. | VII. | VIII. |
| Redoviti program uz individualizirane postupke – čl. 5 |  |  |  |  | 1 |  |  | 1 | 2 |
| Redoviti program uz prilagodbu sadržaja i individualizirane postupke – čl. 6 |  | 2 | 1 | 1 |  |  | 1 | 1 | 6 |
| Model individualizacije, uz primjenu prilagođenih nastavnih programa – čl. 4 (Stari pravilnik)  |  |  |  |  |  |  |  | 1 | 1 |
| **Ukupno** | **-** | **2** | **1** | **1** | **1** | **-** | **1** | **3** | **9** |

Jedan učenik s teškoćama u razvoju u 8. razredu imao je rješenje Ureda državne uprave za školovanje po čl.4. po starom Pravilniku o osnovnoškolskom odgoju i obrazovanju učenika s teškoćama u razvoju (NN 23/91). Za ostalih 8 učenika koji imaju rješenja po novom Pravilniku o osnovnoškolskom i srednjoškolskom odgoju i obrazovanju učenika s teškoćama u razvoju (NN 24/15) određeno je obrazovanje po čl.5. za dva učenika i obrazovanje po čl.6. za 6 učenika.

Za ove učenike koji imaju rješenja Ureda državne uprave učitelji su izrađivali primjerene programe rada ovisno o vrstama teškoća, u suradnji s pedagoginjom škole i vanjskom stručnom suradnicom defektologinjom.

Zahvaljujući projektu „Helping- II faza“, u ovoj školskoj godini zaposleno je pet pomoćnika u nastavi za petero učenika s teškoćama u razvoju. Zahvaljujući ovoj pomoći učenici su znatno napredovali i s manje teškoća pratili nastavu.

Škola je kontinuirano surađivala s CZSC i djelatnicima „Poludnevnog boravka“ kao jedne od dobro organizirane aktivnosti u smislu pružanja svestrane pomoći učenicima koji iz različitih razloga nemaju odgovarajuću roditeljsku skrb ili su iz socijalno ugroženih obitelji. Tako je usluge poludnevnog boravka koristilo ove godine ukupno pet naših učenika.

Dio učenika manifestirao je različite specifične teškoće u učenju i ponašanju, koje su često posljedica manjih ili većih poremećaja glasovno-jezično govorne komunikacije, motoričkih poremećaja i kroničnih bolesti, sniženih intelektualnih sposobnosti, poremećaja pažnje (hiperaktivnosti), poremećaja u ponašanju i emocionalnih poremećaja ili poremećaja iz autističnog spektra. Zbog različitosti potreba ovih učenika, nužna je što veća informiranost i bolja edukaciju o prilagodbama nastavnog i ukupnog školskog rada ovim učenicima, u smislu što veće individualizacije i prilagođavanja nastavnih metoda i tehnika rada.

Zbog prirode teškoća učenika, važno je roditelje pravovremeno upućivati školskom liječniku i liječnicima specijalistima za pregled i savjet i u školi uvažavati njihove preporuke.

**Dopunska nastava**

Dopunska nastava je ove godine organizirana iz šest nastavnih predmeta za ukupno 235 (48,65 %) učenika 1.-8. razreda. U razrednoj nastavi je stalno ili povremeno bilo uključeno ukupno 68 (26,05 %) učenika: 52 učenika su pohađala dopunsku nastavu iz hrvatskog jezika i iz matematike, a 16 iz engleskog jezika.

 Rad ukupno 133 (59,91 %) učenika viših razreda organiziran je unutar 15 skupina koje je vodilo ukupno 11 učitelja: iz matematike 50 učenika, iz hrvatskog jezika 32 učenika, engleskog jezika 35 učenika, po 6 učenika iz fizike i biologije i 4 učenika iz kemije.

U izvođenju dopunske nastave kao oblika pomoći učenicima koji teže prate redovni nastavni program ili ga ne svladavaju s očekivanom razinom uspjeha, često su se javljali problemi nemotiviranosti takvih učenika i nedostatak poticaja od strane njihovih roditelja. Budući da nije obvezna, mali je broj učenika izbjegavao dopunsku nastavu, iako im je bila potrebna.

Za one učenike koji je prihvaćaju važno ju je kvalitetno organizirati, isključivo kao individualizirani oblik rada, prilagođen sposobnostima i mogućnostima učenika. Svakako da je potrebno voditi kontinuirano evidenciju o razlozima uključivanja u dopunsku nastavu, o napredovanju i postignućima, kako bi ovaj rad djelovao poticajno na učenika i kako bi imao smisla u njegovim očima.

## Rad i postignuća u izvannastavnim i izvanškolskim aktivnostima

**Izvannastavne aktivnosti**

U izvannastavne aktivnosti uključen je velik broj učenika. Neki učenici su se uključivali i u dvije i više aktivnosti, na što treba obratiti pozornost kod statističkih izviješća o broju uključenih učenika.

Osim učenika 1. razreda uključenih u mješovite razredne INA, učenici su bili uključeni u 25 različitih vrsta izvannastavnih aktivnosti, s ukupno 351 (72,67 %)učenika raspoređenih u 31 skupinu: 145 (55,55 %) učenika 1.-4. razreda i 206 (92,79 %)učenika 5.-8. razreda.

Najbrojnije su bile kulturno-umjetničke skupine, zatim skupine ostalih aktivnosti, primjerice domaćinstvo, kreativna radionica, Makovci, Ekolozi, Mladež CK, Cvjećari i sl., i tri sportske skupine. Od tehničkih aktivnosti djelovala je prometna skupina.

Razrednim izvannastavnim aktivnostima namijenjenim učenicima 1. razreda nastoji se kod učenika razviti interes za određeno područje, kako bi u 2. razredu učenik mogao samostalno izabrati područje u kojem je uspješan i koje voli, te razvijati svoje interese i kreativnost. Tako su aktivnosti u 1. razredu usmjerene na ples, pjesmu, ritmiku, likovno izražavanje, društvene igre, praktične aktivnosti i slično.

Na božićnoj priredbi roditelji su bili vrlo ponosni, oduševljeni i zahvalni kada su nastupili ovogodišnji prvačići. Učenici 1.a razreda su uvježbali i izveli pjesmu uz pokret Himna zadrugara. Razigrani 1.b je također nastupio sa svojom spontanošću i radošću.

Ostale skupine INA su svoje jednogodišnje djelovanje nastojale pokazati na različite načine: putem javnih nastupa u školi kao što su priredba za doček đaka prvaka, za Božić i za Dan škole, zatim sudjelovanjem na različitim natječajima, kulturno-umjetničkim, sportskim i drugim javnim zbivanjima u školi i izvan škole, unutarnjim i vanjskim uređenjem škole, izložbama i na druge načine.

* Zapaženi su nastupi učenika razredne nastave uključenih u **pjevački zbor i dramsko-recitatorske skupine** u matičnoj i obje područne škole povodom priredbi za učenike 1. razreda, povodom Božićne priredbe, maskenbala, Valentinova, Uskrsa, a osobito Dana škole, Majčinog dana, pri završnoj priredbi i u sličnim prigodama. Osobito su uspješni i dobro osmišljeni bili nastupi učenika u područnim školama, gdje aktivno sudjeluju gotovo svi učenici, naročito u PŠ Gromačnik. U ovim se skupinama učenike osobito poticalo na pravilno govorništvo, interpretativno čitanje, lijepo izražavanje, kao i kreativnost i stvaralaštvo u radu.
* **Mali pjevački zbor matične škole** nastupio je na božićnoj priredbi pjesmom Čestit Božić dobri ljudi, a za Dan škole su zajedno s malim pjevačkim zborom PŠ Brodski Varoš izvrsno uvježbali pjesmu Dječja srca, uz pratnju harmonike učiteljice Marine Ćosić-Tubić. S pjesmom Ima jedan čuperak kose nastupit će na priredbi za buduće prvačiće početkom sljedeće školske godine.
* **Članovi malog pjevačkog zbora PŠ Brodski Varoš** su marljivo i s užitkom uvježbavali brojne prigodne pjesme, uz glazbenu pratnju učiteljice na harmonici. Svojim entuzijazmom i veselim pjevanjem oduševili su svoju vjernu varošku publiku izvrsnom izvedbom prigodnih pjesama na božićnoj priredbi: Božiću, Djetešce ti moje drago i Ide zima. Udruženi s malim pjevačkim zborom matične škole nastupili su na Dan škole, oduševivši prisutnu publiku, obasuti brojnim pohvalama izvodeći pjesmu Dječja srca, uz pratnju harmonike učiteljice Marine Ćosić-Tubić. Pred kraj školske godine uvježbavali su nastup za doček učenika 1. razreda najesen.
* **Mali pjevački zbor PŠ Gromačnik** nastupao je na priredbi za doček prvačića, uoči Božića, te na završnoj priredbi na kraju školske godine. Bili su vrlo aktivni i uvijek su u školi spremno dočekivali svoje goste: roditelje, braću i sestre, bake i djedove, rođake, učitelje, načelnika općine Sibinj, kojoj Gromačnik pripada, kao i ravnateljicu i pedagoginju.
* Članovi **dramsko-recitatorskih skupina** učenika nižih razreda u matičnoj i područnim školama izveli su tijekom godine niz vrlo zapaženih igrokaza, recitacija i dramsko-scenskih igara uz različite prigode kao što je doček prvačića, Božić, Dan škole, ali i u drugim prigodama: Dani kruha, Dječji tjedan, Dan jabuka, Sveti Nikola, Valentinovo, maskenbalu razredu, U svijetu bajki I. B. Mažuranić, Majčin dan. Vrlo su kreativni, vole glumiti, recitirati, uživljavati se u različite situacije i uloge.
* Članovi **folklorne skupine** u PŠ Brodski Varoš uporno su i strpljivo uvježbavali spletove slavonskih kola i dječjih starinskih igara uz pjesmu. Nastupili su povodom dočeka učenika 1. razreda u školi, na božićnoj priredbi u Brodskom Varošu, a i u matičnoj školi.
* **Ritmičko-plesna skupina** matične škole istaknula se ove godine osobitom aktivnošću i zapaženim nastupima u školi i izvan škole. Nastupili su na Božićnoj priredbi sa koreografijom na pjesmu Let it GO iz poznatog animiranog filma Frozen. 28 veljače 2017. Djevojčice su sudjelovale na Smotri školskih plesnih skupina u KKD „Ivana Brlić Mažuranić“, u okviru obilježavanja manifestacije „Dani M. Č. Slavenski“ poznate brodske balerine. Skupina je nastupila pod imenom vrlo popularne Kosjenke, lika iz poznatih Ivaninih bajki. Voditeljica skupine, učiteljica L.Nikičić, a i sve djevojčice plesačice vrlo su zadovoljne i oduševljene ovim iskustvom, jer su aktivno sudjelovale u radionici pod stručnim vodstvom gđe. Ilijane Lončar ,voditeljice plesne škole iz Đakova. Tom prilikom su mnogo naučili kao pojedinci i kao skupina, te se nadaju i žele i sljedeće godine biti sudionici ovog događanja. Na svečanoj priredbi za Dan škole nastupili su s izvrsnom koreografijom na skladbu „Vltava“ B Smetane, oduševivši goste, osobito roditelje učenika.
* Učenici viših razreda uključeni u **pjevački zbor**, **tamburaški orkestar, pjevačku klapu dramsko-scensku, literarnu i novinarsku**  skupinu bili su glavni nositelji uspješnog programa povodom Božića, Županijskog natjecanja iz likovne kulture, kao i svečanosti za Dan škole.
* **Pjevački zbor** učenika viših razreda sudjelovao je u svim kulturno-javnim događanjima škole. Uspješno su na Božićnoj priredbi, uz tamburaški orkestar škole, izveli sljedeće pjesme: I ll bemissingyou, It s Christmas time,Tu za repu –zimska popevka, Rock zvončići, Malo sunca, AnAngel. Na priredbi povodom županijskog natjecanja iz likovne kulture zbor je izveo pjesme: Suze nam stale na put, Vjeruj u ljubav, AnAngel, U meni ljubavi ima. Uz tamburaški orkestar, pjevački zbor je najvažniji oslonac i temelj svečanog programa povodom Dana škole. Tom su prigodom, uz pjesme s kojima su već nastupali, izveli i neke nove: Titanik(solist, gitara, flauta), Babylon.
* **Školski tamburaški orkestar** pratio je nastupe pjevačkog zbora, osobito za Dan škole. Zajedno sa članovima pjevačkog zbora i dječje klape u travnju su posjetili KD Vatroslav Lisinski u Zagrebu, povodom tjedna glazbe, u organizaciji Hrvatske glazbene mladeži.
* **Dječja klapa** je nova izvannastavna aktivnost u ovoj školskoj godini, koja je okupljala 13 učenica 5.-7. razreda, koju je vodila učiteljica glazbene kulture. Njihovi nastupi su značili pravo osvježenje u kulturnom i umjetničkom djelovanju škole i i javnim nastupima. Tijekom godine su vrlo uspješno uvježbavali ove pjesme: Daleko mi je biser Jadrana, Sve su koke poludile, Zaspalo je siroče, Čija je ovo divojka, Bećarac, Spavaj mali Božiću, I wanna know love is, Priče mora, Zemlja starog mora.

Za Božić je klapa izvela pjesme Spavaj mali Božiću uz gitaru i Zaspalo je siroče. Sudjelovali su na otvorenju županijske smotre likovne kulture, koja se tradicionalno organizira u našoj školi, izvodeći uspješno pjesmu Čija je ovo livada. Zajedno s dramsko-scenskom skupinom su povodom Dana škole izveli Bećarac, kao dio predstave Čarobnjak iz Oza i I wanna know what love is.

* **Dramsko-recitatorska skupina učenika viših razreda** uspješno je i ove godine djelovala na poticanju kreativnosti, maštovitosti, te dramskog stvaralaštva učenika. Nastupali su kao glavni nositelji i voditelji kulturno-umjetničkog programa na Božićnoj priredbi, županijskoj smotri likovnog stvaralaštva i za Dan škole. Članovi skupine su za Božić i županijsku smotru Lidrano 2017 vrlo uspješno izveli dramatizaciju uvijek aktualne predstave „Čarobnjak iz Oza“.

Izvrstan je bio pojedinačni nastup i monolog Pipi Duga Čarapakojom se predstavila aktivna i vrlo kreativna članica ove skupine na Županijskoj likovnoj smotri, koja je ujedno i izvrsna plesačica baletnog plesa.

 Predstava „Čarobljak iz Oza“ kojom je družina nastupila na ovogodišnjem Lidranu 2017., istakla se pozitivnim kritikama i zapaženim uspjehom, uz oduševljeni pljesak i zadovoljstvo prisutne publike.

Svečana priredbana temu „Mudrost, hrabrost i ljubav“za Dan škole bila je tematski vezana uz izvedenu predstavu Čarobnjak iz Oza, koja se još od prošle godine pripremala kontinuirano i za nastup u OŠ Manuš iz Splita, koja je bila naš gostprošle školske godine i čiji su učenici bili smješteni u obiteljima naših učenika. U nedostatku financijskih sredstava učenici nisu uspjeli otići u Split.

Bez obzira na to sudionici dramsko-recitatorske skupine su uz stručno voditeljstvo vrijedno radili cijele godine, pokazujući ponosno svoje rezultate.

Inače, predstava Čarobnjak iz Ozaobrađuje i aktualizira vječne teme o mudrosti, hrabrosti i ljubavi. Protagonisti Strašilo (simbol mudrosti), Limenko (simbol ljubavi) i Lav (simbol hrabrosti) smješteni su u zavičajno okruženje Slavonije i putuju do Čarobnjaka Oza, koji je zapravo lažni čarobnjak. Do te spoznaje o prijetvornom čarobnjaku dolaze tek kad se nađu u Splitu na rivi. Tada upoznaju svoje kvalitete i vrline, shvaćajući da su oduvijek baštinili i mudrost, i ljubav i hrabrost, koje su se skrivale u nama prepoznatljivim likovima: liku majstora StjepanaVokića, umirovljenog domara PŠ B. Varoš, koji pazi na Klepetana i Malenu.

Voditeljica dramsko-recitatorske skupine imala je i ulogu glavne koordinatorice u organizaciji svečanog programa za Dan škole. Pripremala je brižljivo konferansu i voditelje programa. Surađivala je s članovima i učiteljima voditeljima likovne skupine (izrada kulisa i dekoracije za nastupe) i pjevačkog zbora i dječje klape (izvođenje Bećarca). Tako suse tijekom godine u praksi izvrsno očitovali plodovi međupredmetne korelacije.

 S literarnim radom „Klepetan i Malena“ sudjelovali su na -literarnom natječaju „Nazor i mi“.

* Članovi **novinarske skupine** tijekom godine su pratili cjelokupan život i rad učenika škole, različita kulturno-javna, vjerska, sportska i druga aktualna događaje u školi i izvan nje, gdje su boravili naši učenici, prikazujući ih riječju i fotografijom. Tako radovi za školski list „Kosjenka“ i ove školske godine obiluju nizom zanimljivih tekstova i fotografija, što doprinosi vjerodostojnosti vijesti o aktualnim događanjima.

Ovogodišnja Kosjenka u cijelosti odražava život i rad škole u skladu sa aktualnom temom svečanosti obilježavanja Dana škole, kada su nakon dugog vremena, gradonačelniku ponovo vraćeni ključevi grada upravo na naš Dan škole, kao završna manifestacija u okviru događanja U svijetu bajki I.B.Mažuranić.

Na naslovnici ovog 17. po redu školskog lista nalazi se bista Ivane Brlić – Mažuranić, rad kipara Vanje Radauša. Školski list je nazvan po Kosjenci, maloj, ali moćnoj zagovornici dobra i pravde, liku iz Ivaninih bajki, koje su vječna inspiracija našim učenicima.

Navodimo područja i naslove tematskih cjelina koje su članovi novinarske skupine pratili i o njima nas izvijestili u Kosjenci:

* U školskom atriju (novine u školskom atriju kao ugodnom mjestu okupljanja učenika: bunar-školski cvijetnjak-ukrasni bicikl s cvijećem);
* Biti drugačiji, biti prihvaćen (uključenost naših učenika i učitelja u sve aktivnosti koje pokreću mediji ili volonterske udruge u cilju učenja u sklopu građanskog i zdravstvenog odgoja koji su ugrađeni u sve programe škole);
* Proslava Dana škole (smotra postignutih rezultata na natjecanjima i smotra stvaralačkog rada učenika i učitelja u izvannastavnim i izvanškolskim aktivnostima;
* Terenska i izvanučionička nastava, izleti i ekskurzije, tradicija odlaska osmaša u Grad Heroj (brojnitekstovi i fotografije iz raznih krajeva RH, gdje su naši učenici boravili i kojih se rado prisjećaju);
* Priča širi krila ili kako je jedna roda odlučila voljeti (Kamo god pođeš, domovinu u srcu nosiš ili Legenda o ljubavi; Projekt „Pero ljubavi“);
* HOD u bijelom- Hrvatski Olimpijski dan;
* Hrvati na djelu ili kako volimo i njegujemo hrvatski jezik;
* Još jedna generacija odlazi; Učimo izvan škole;
* Častimo se plodovima zemlje;
* Škola miriše na Božić;
* Prvašići su tek došli, a veliki učenici su ostvarili rezultate;
* Likovni izričaj, prepoznatljiva škola;
* Radost slikanja glazbe;
* Maškare.
* Iako je cilj skupine pod nazivom **„Vizualni identitet škole** očuvanje školskog ambijenta, značaja i ponosa naše „šarene škole“, obnova zidnih slika s motivima likova iz bajki Ivane Brlić-Mažuranić, ove školske godine članovi skupine su sudjelovali u izradi suvenira i ukrasa za prodajnu izložbu za Božić i Dan škole.

Osim toga su izradili vrlo kreativne kulise za predstavu dramsko-.recitatorske skupine Čarobnjak iz Oza.

Angažirali su se u uređenju unutarnjih prostora škole prilikom obilježavanja aktualnih događanja i prigodnih blagdana u školi, a osobito u postavljanju izložbe učeničkih radova i pozornice za Dan škole,

Mnogo truda su uložili u izgled školskog hola, osobito povodom Božića, županijskog natjecanja iz likovne kulture i Dana škole.

Sudjelovali su u svim sličnim prigodama i kulturnim događanjima u školi, tako da je njihov rad u ovoj školskoj godini bio vrlo zabavan, kreativan i plodonosan.

Kao i prošle godine, u radu se osobito zalagala učenica Zrinka Pekez, 8.b, koja je u svim prilikama bila na raspolaganju voditeljici skupine Ova učenica je član likovne kolonije Brod i sa svojim radovima sudjelovala je na grupnoj izložbi u Gradskoj knjižnici, kojoj je prisustvovala voditeljica skupine. U tijeku je proces e -upisa ove učenice u Školu primijenjenih umjetnosti u Osijeku, što je svakako ponos i zasluga i učiteljice likovne kulture, voditeljice ove skupine.

Kao nagradu za trud i zalaganje tijekom godine, skupina je, zajedno s članovima likovne skupine, tamburašima, pjevačkim zborom učenika viših razreda i članovima dječje klape, sudjelovala u jednodnevnom izletu u Zagreb, posjetivši Koncertnu dvoranu Vatroslav Lisinski, povodom Tjedna klasične glazbe za djecu i mlade.

* **Mali ekolozi** su tijekom godine prigodno obilježavali sve aktualne datume vezane uz okoliš, zdrav život i zaštitu prirode. Plan i program rada odnosio se na zaštitu i čuvanje okoliša s naglaskom na osvješćivanje vlastitih postupaka učenika koji u svakodnevnom životu mogu doprinijeti zaštiti i unapređenju okoliša. Uređivali su unutarnji i vanjski okoliš škole, u skladu sa svojim mogućnostima. Uspoređivali su ekološke pogreške u različitim okruženjima: šuma, more, planina.

Spoznavali su načine zaštite okoliša i kako vlastitim primjerom mogu pridonijeti zaštiti okoliša, a da pri tome ne mjere svoj trenutni doprinos, odnosno „isplati li se“, jer je to vrlo malo u odnosu na cijelu sredinu, društvo.

U 2. obrazovnom razdoblju istraživali su prirodna bogatstva RH- Nacionalne parkove, Parkove prirode, zaštićena područja i sl. Upoznavali su različite zaštićene vrste biljaka i životinja. Pratili su aktualna događanja vezana uz kvalitetu zraka u Slavonskom Brodu. Kao i prošle godine izrađivali su hranilica za ptice.

Proučavali su sastav biljke – od korijena do ploda. Uređivali su svoj neposredni okoliš i utvrđivali spoznaje o potrebi razdvajanja otpada i recikliranja.

* **Ekološka skupina** učenika viših razreda okupljala je učenike 6. razreda. Djelovala je na razvoju ekološke svijesti učenika i na estetskom uređenju škole i njenog okoliša. Na početku godine izradili su ekološki kalendar i unaprijed se dogovorili o zaduženjima vezanim uz obilježavanje ekološki važnih datuma i izradi panoa sa aktualnim temama: Međunarodni dan ozonskog omotača -16. rujna., Međunarodni dan zaštite životinja - 4. listopada,, Dan jabuka -20. listopada, Svjetski dan zaštite močvarnih područja – 2. veljače, Svjetski dan voda-22.ožujka,, Dan planeta Zemlje-22.travnja, Međunarodni dan biološke raznolikosti-22.svibnja.

U cilju razvoja ekološke svijesti i razvoja osobne odgovornosti učenici su upoznati s pojmom recikliranja i razvrstavanja otpada.

U prosincu su sudjelovali u izradi božićnih ukrasa od gipsa-anđela, izradi eko čestitki, u pečenju kolača i izradi mirisnih svijeća. Ovi proizvodi su se prodavali na Božićnom sajmu u prostoru škole, u vrijeme održavanja Božićne priredbe.

Pokazali su interes za očuvanjem školskog prostora i brigu za interijer školskog hodnika, bojali su stare sanduke za cvijeće, te ih ukrasili cvjetnim uzorcima, primjenjujući na njima dekupage tehniku, te ih zasadili novim cvjetnim sadnicama.

Brinuli su posebno o cvijeću u školskim hodnicima, zalijevajući ga, čisteći suho lišće, prehranjujući i presađujući ukrasno bilje na njima.

Posebnu pozornost i važnost posvetili su održavanju uređenog cvjetnog kutka u hodniku ispred učionice biologije, kojeg su osnovali još prošle školske godine. Naime, dobrovoljnim novčanim prilogom učenici svih razreda podržali su prošle godine akciju nabavke prelijepih cvjetova orhideja, afričkih ljubičica, palmi, koje zahtijevaju prigodnu brigu i njegu.

Povodom obilježavanja Dana škole članovi skupine su sudjelovali u organizaciji i provedbi prodajne izložbe.

Tijekom mjeseca svibnja učenici 6.a kojima pripadaju i članovi ove skupine pripremali su se za prikupljanje starog papira i u konačnici su uz veliku radost i zadovoljstvo prikupili 68 kg starog papira.

* **Mali Cvjećar**i su osobitu pozornost pridavali brizi i njezi cvijeća u školi, boreći se za svaki zeleni list i cvijet. Naučili su kako je najvažnije redovito zalijevati biljke i voditi brigu da imaju dovoljno svjetlosti. Sudjelovali su u uređenju izložbe povodom zajedničke svečanosti Dani kruha, Božićne priredbe i Dana škole.
* **Geografi istraživači- medicinska geografija** je nova vrsta izvannastavne aktivnost, koja je uključivala učenike 7. i 8. razred a u cilju proučavanja aktualnih problema međuodnosa ljudskog zdravlja i okolišnih rizika i opasnosti (poplava, potresa, klizišta, zagađenja zraka, vode i tla, zagađenja pesticidima i fekalnim otpadom). Učenici su istraživali različite primjere prijetnji- socijalnih, tehnoloških i prirodnih. Velik broj primjera u prostoru uzrok je različitih bolesti, kojima se bavi medicinska geografija. Analizirani primjeri iz prostora u kojem živimo učenici su prezentirali na panoima u školskom holu.
* **Makovci** su ove godine djelovali kroz dvije skupine učenika 6. i 8. razreda obrađujući vrlo aktualnu temu koja je predložena za vjeronaučnu olimpijadu. – Misijska djelatnost crkve. Zbog epidemije viroza i gripe u vremenu školskog testiranja znanja i prijave učenika za natjecanje, ove godine učenici nisu sudjelovali na vjeronaučnoj olimpijadi, ali su aktivno proučavali interesantne teme o misijama i misionarima. Cilj je bio da ovi sadržaji odgojno djeluju na učenike, kako bi ih mogli primijeniti u svome svakodnevnom životu i u svom okruženju, odnoseći se misionarski prema bližnjima s kojima žive i koje susreću. Brojni naši misionari djeluju na svim kontinentima i zemljama svijeta, a njihova djelatnost treba biti uzor i poticaj u našem životu i radu. U okviru teme o misijskoj djelatnosti crkve, učenici su marljivo proučavali ove sadržaje: Početci misijskog djelovanja crkve, Zaštitnici misija, Misijske ustanove katoličke crkve, Misionari Slavenskih naroda- Hrvatski misionari, Misijski dokumenti, Molitva za misije.
* **Skupina Caritasa** okupljala je učenike 4. razreda matične škole. Sudjelovali su u provođenju humanitarnih akcija među učenicima svih razrednih odjela. U mjesecu listopadu 2016. proveli su akciju Caritasa Slavonskobrodskog dekanata „100 kubika toplih iskrica“. U kutijice Caritasa koje su podijeljene svim razrednicima škole prikupljeno je 1 313.00 kn

U prosincu 2016. u školi je provedena nacionalna humanitarna akcija Caritasa „Za

 1 000 radosti. Prodajom narukvica različitih boja i poruka prikupljeno je 2 110 00 kn.“

Ostali sadržaji rada skupine su: Hrvatski Caritas-povijest (vizija, misija, identitet… ), Izgradnja mira, Učini nešto – prevencija zlostavljanja, Kreativnost djece (timski rad, igre, mašta…) Prošao je zemljom čineći dobro, Obilježavanje značajnih datuma- Svjetski dan bolesnika 11. veljače, Međunarodni dan obitelji-15.svibnja, sudjelovanje u Uskrsnoj radionici.

* **Članovi Mladeži Crvenog križa,** prigodnim su aktivnostima obilježili značajne datume i događanja u zemlji i svijetu: Svjetski dan zdravlja, Međunarodni dan Crvenog križa, tjedan HCK. U mjesecu borbe protiv ovisnosti izradili su plakat „…Živim život, a ne robujem“, iako nisu sudjelovali kao svake godine na njegovoj prezentaciji. Sudjelovali su u 44. po redu akciji „Solidarnost na djelu 2016“ i prikupili među učenicima ukupno 972,00 kn.
* **Likovna skupina** učenika nižih razreda u matičnoj školi isticala se svojom kreativnošću i marljivom izradom prigodnih, ukrasnih predmeta. Uljepšavali su svojim radovima unutrašnjost škole, osobito prigodom blagdana, aktualnih zbivanja i godišnjih doba, usklađujući likovne teme i tehnike. Sudjelovali su na izložbi povodom Dana škole. Neki sadržaji, teme i uradci ove skupine su: Dohvati ljubav, Drvo u jesen, Božićni kamin, Stakleni svijećnjak, Malena i Klepetan, Kućice za ptičice, Cvijeće od krep papira (salveta), Posudice od glinamola, Crtanje kredama u boji na školskom parkiralištu.
* **Likovna skupina**  učenika viših razreda sudjelovala je tijekom godine u brojnim likovnim natječajima, a osobito na ovogodišnjem Županijskom natjecanju – smotri učenika iz likovne kulture u našoj školi na temu Ritam svjetla-ritam boje. Među 10 radova predloženih za državnu smotru izabrana su i dva rada naših učenika-Lee Pešut 8.b i Josipa Terzića 6.c, a na županijskoj smotri su izloženi i radovi još dvije naše učenice. Ane Gajger 7.b i Marie Crnogorac 7.a.

Važno je spomenuti i sljedeće projekte, aktivnosti i natječaje u kojima su sudjelovali: natječaj HP za izradu poštanske marke, zimska izložba Galerije umjetnina Grada Slavonskog Broda, proljetna izložba „Kako je Janica krenula u školu“ Galerija umjetnina Grada Slavonskog Broda (nagrada učenice Elene Grgić5.a), natječaj „Radost slikanja uz glazbu“ u KD Vatroslav Lisinski, natječaj Studia Tanay,(izložen je likovni rad Matea Conjara 5.b), natječaj Hrvatskog školskog muzeja na temu Hrana.

Specifičnost ovogodišnjeg rada likovne skupine je u tome što je okupljala velik broj učenika, njih oko 95, koji su mogli doći po potrebi, da završe svoje likovne radove započete na redovnim satima likovne kulture, a i dobrovoljno sudjelovati na likovnim natječajima.

* **Foto-web skupina** okupila je grupu učenika 8. razreda koji su zainteresirani za fotografiju i kvalitetno fotografiranje. Tijekom godine su fotografirali sva važna događanja u školi i objavljivali ih na web stranici škole i u foto-galeriji. Značajno su doprinijeli uređivanju školskog lista Kosjenka.
* **Skupina Europa u školi** već četvrtu godinu djeluje među učenicima nižih razreda. Usmjerena je na upoznavanje članica EU, njihovih kulturnih i povijesnih značajki i specifičnosti. Ove godine su saznavali i istraživali sljedeće sadržaje: Odakle ime Europa ?- legenda, Simboli EU (zastava, himna, slogan, euro), Belgija i Austrija -običaji, kulturno-povijesne znamenitosti, tradicija, turističke znamenitosti- izrada i prezentacija plakata; Advent i Božićni običaji u pojedinim zemljama EU, Poznati europski glazbenici- Mozart, Vivaldi, Bach – izrada plakata, Karnevalske svečanosti, Popularna narodna glazbala pojedinih zemalja, Igranje igre „Memory- zemlje EU“, Izrada nakita od tjestenine-Italija. Na kraju je organiziran kviz znanja o zemljama, glavnim gradovima i zastavama država članica EU.
* **Skupina Domaćinstvo** za učenike 3. i 4. razreda matične škole organizirana je već treću godinu s ciljem razvijanja osnovnih praktičnih vještina u području: stanovanja, prehrane i praktičnih radova. To su njega sobnog bilja, postavljanje stola za objed, pranje i održavanje odjeće, skidanje mrlja s odjeće, šivanje dugmeta, vezenje goblena, izrada božićnih i uskršnjih ukrasa, priprema kolača, voćne salate i vježbanje osnovnih kulinarskih vještina. Učenici su s veseljem pekli palačinke i izradili jednostavne kolače, uz pomoć pekača i druge kolače, kao npr kolač „Problem“, koji im se jako svidio. Sa svojim uradcima kao što su jastučići za igle, zdjelice za voće od glinamola, srce za Valentinovo, božićni i uskrsni ukrasi, pisanice, sudjelovali su na izložbi za Dan škole.
* **Kreativna radionica „Moj hobi**“ realizirala je svoj program rada kroz obilježavanje značajnih datuma i uređivanje panoa uz različite blagdane u holu škole i u vjeronaučnoj učionici-Svi sveti, Došašće, Božić, Dan života, Korizma, Uskrs, Prijateljstvo. Svoju marljivost i kreativnost su dokazali izradivši60 božićnih i 40 uskrsnih čestitki salvetnom tehnikom. Također su izrađivali ukrasne staklene svijećnjake i ukrasa za bor od recikliranih cd-ova.
* **Prometna skupina** je okupljala učenike 5. razreda, koji su usvojili određena znanja vezana uz cjeline: Uređaji i oprema bicikla, Prometni znakovi, Opća pravila prometa, Posebna prometna pravila, Vožnja biciklom – vožnja spretnosti i vožnja u naseljenom mjestu. Četiri učenika (dvije djevojčice i dva dječaka) su sudjelovala na županijskom natjecanju Sigurno u prometu u Sibinju 5. svibnja 2017., osvojivši kao ekipa 6. mjesto. Rezultati bi se mogli poboljšati uređenjem poligona za vježbe spretnosti u vožnji biciklom.
* Skupina **prve pomoći i zaštite** okupljala je učenike 8. razreda. Rad je realiziran kroz kombinaciju različitih prezentacija, edukacijskih programa i praktičnog rada u učionici kroz slijedeće tematske sadržaje: Osnove prve pomoći, Postupak s osobom bez svijesti, Gušenje, Otvorene ozljede-rana, Ozljede kostiju i zglobova, Nezgode –prevencija i zbrinjavanje. Učenici su stekli nove vještine, iznimno bitne za njihov daljnji razvoj. Program je edukacijski djelovao na većinu učenika, što je pokazao njihov veliki interes i redovita posjećenost.
* Od **sportskih skupina** tijekom godine djelovale su dvije skupine **malog nogometa –** skupina učenika 5. i 6. razreda i učenika 7. i 8. razreda. Angažirali su se u obilježavanju Hrvatskog olimpijskog dana, organizacijom sportskih aktivnosti za sve učenike škole: štafetne igre, povlačenje konopa, bacanje kugle, nogomet, odbojka, košarka. Za Dan škole organizirana su sportska natjecanja u nogometu.

Sudjelovali su aktivno u sportskim natjecanjima izvan škole, na nivou grada i županije sljedećim sportovima: nogomet 5.i 6. razred, nogomet 7. i 8. razred, rukomet 5 i 6. razred, kros 7. i 8. razred.

Izvan škole učenici viših razreda uključivali su se i u druge vrsta sporta (nogomet, atletika, košarka) okupljeni u **Školsko sportsko društvo Budainka**, pod vodstvom prof. Ivana Ercega, u suradnji s prof. Daliborom Tunuković ( rukomet-djevojčice 7. razreda) i vanjskim sportskim suradnicima: nogomet – Hrvoje Čičić, košarka – Karlo Matuško.

ŠSD osnovano je odlukom Školskog odbora 5. studenog 2014., kada je usvojen i poslovnik o radu i njegovom ustroju, s ciljem uključivanja što većeg broja učenika u sportske aktivnosti.

Na županijskom natjecanju u nogometu među učenicima 7. i 8, razreda, naši nogometaši su osvojili 3. mjesto: Lovro Čičić 8.b, Marko Pudić 8.b, Luka Kruljac 8.b, Antonio Musa 8.a, Adria Jackiv 8.a, Krešimir Dičerdi 8.a, Hrvoje Samardžić 8.a, Josip Čujić 7.b, Stjepan Kruljac 7.b i Dominik Škrinjarić 8.b. Njihov mentor je Ivan Erceg, učitelj tjelesno zdravstvene kulture.

Ekipa učenika 4.-6. razreda, također su na Županijskom natjecanju u rukometu osvojili 3. Mjesto.. To su ovi učenici: Ivan Jerković 6.b, Kristijan Đaković 6.b, Ivan Marijić 6.b, Antun Kopić 5.a, Jure Maras 5.a, Luka Tolić 5.a, Matija Krijan 5.a, Anton Matković 5.a, Matej Marić 5.a, Luka Zeba 5.a, Ivan Barišić 5.b, Mihael Bosanac 5.b, Marin Jerković 5.b i Ivan Čujić 4.a. I njihov mentor je Ivan Erceg, učitelj tjelesno zdravstvene kulture. Ovi rezultati naših učenika su osobito pohvalni, budući da u školi nemamo dvoranu predviđenu za sportske aktivnosti rukometa.

Krajem ožujka 2017. naši učenici su sudjelovali na županijskom natjecanju u krosu i od 14 osnovnih škola zauzeli 8. mjesto.

Svakom sudjelovanju naših učenika na različitim gradskim ili županijskom natjecanjima prethodila je suradnja sa školskim liječnikom pri HZJZ i liječničkim pregledom učenika. Inače je učitelj TZK u školi Ivan Erceg kao voditelj ŠSD Budainka ove godine aktivno sudjelovao na svim sastancima ŠSD Brodsko-Posavske županije koji su se održavali tijekom ove školske godine. Osobito je zadovoljan jer su naši učenici ove školske godine sudjelovali na 4 županijska natjecanja, što je najveći broj natjecanja u zadnjih nekoliko godina.

**Izvanškolske aktivnosti**

U organizirane izvanškolske aktivnosti bilo je uključeno ukupno 398 (82,40%) učenika: 250 (95,78 % ) učenika 1.-4. razreda i 148 (66,66 %) učenika 5.-8. razreda, što je vrlo povoljno s obzirom na potrebu kreativnog korištenja slobodnog vremena i nastojanja da se izbjegne njegova zlouporaba.

Neki učenici su uključeni i u dvije izvanškolske aktivnosti, osobito u različite crkvene zajednice u župi na Budainci, koja je po tome poznata i jedinstvena. Po brojnosti uključenih učenika dominiraju različite športske aktivnosti, kulturno-umjetničke aktivnosti, a zatim ostale izvanškolske aktivnosti, kao što su glazbena škola, crkvene zajednice i slično Podaci pokazuju da je 21 naš učenik uključen u glazbenu školu, čime možemo biti ponosni. Također je veliki broj učenika uključen u dječje crkvene zborove, što je najuočljivije po broju učenika koji nastupaju na smotri dječjih pjevačkih zborova „Zlatna harfa“, koja je ove godine održana 18. svibnja 2017. već 33. put u nizu.

## Školski preventivni programi

I tijekom ove školske godine provodili smo aktivnosti u realizaciji Školskih programa prevencije ovisnosti, nasilja, rizičnog ponašanja:

* Odgojno djelovanje škole u smislu prevencije je na početku godine planirano kao glavni cilj na satima razrednika. Planirane su i tijekom godine s učenicima realizirane radionice iz praktičnog priručnika o školskim preventivnim programima.
* Pratili smo i aktivno se uključivali u bogati program aktivnosti vezanih uz ovogodišnji Mjesec borbe protiv ovisnosti pod motom „Budi neovisan i svoj“
* Na sjednicama razrednih vijeća u okviru odgojne problematike, predlagane su i izricane pedagoške mjere učenicima u cilju suzbijanja neprihvatljivog ponašanja učenika, koje se direktno odražavalo na njihov školski uspjeh. Surađivali smo intenzivno s roditeljima ovih učenika. Učenike s rizičnim ponašanjem nastojali smo uključivati u savjetodavni rad, pružajući im razumijevanje i potporu, te u izvannastavne i druge aktivnosti u školi, prema kojima pokazuju veći interes.
* Djelatnici MUP-a su održali edukaciju učenika 7. i 8. razreda putem predavanja, uz PowerPoint prezentacije na temu „Prijateljstvo, a ne nasilje“ – prevencija vršnjačkog nasilja – učenici 7. razreda,
* Kroz redovne nastavne programe, osobito prirode, biologije i tjelesne i zdravstvene kulture, realizirani su specifični sadržaji vezani uz prevenciju ovisnosti, kao i u okviru zdravstvene odgoja i građanskog odgoja i obrazovanja.
* Pratili smo aktualnosti vezane uz pojavu novih ovisnosti (sintetske droge) u našoj županiji i državi, aktivnosti Službe za prevenciju ovisnosti u Slavonskom Brodu i aktivnost Ureda za drogu, sudjelujući na stručnim skupovima u njihovoj organizaciji.

# PRIJEDLOG MJERA ZA STVARANJE BOLJIH UVJETA RADA I ZA UNAPREĐIVANJE ODGOJNO – OBRAZOVNOG RADA

* Osigurati zapošljavanje psihologa u školi, kao stručnog suradnika izuzetno potrebnog zbog sve opsežnijih i složenijih pedagoško-psiholoških problema učenika i njihovih obitelji i povećanja opsega poslova pedagoga
* Educirati učitelje o radu pomoćnika u nastavi, timskog rada učitelj-pomoćnik-roditelj
* Planiranju i programiranju odgojno-obrazovnog rada na početku školske godine potrebno je posvetiti posebnu pozornost, kao i stvarnim potrebama i dugoročnim ciljevima škole.
* Povećati kvalitetu timskog planiranja i ostvarivanja sadržaja Građanskog odgoja i obrazovanja i Zdravstvenog odgoja.
* Potaknuti uključivanje učitelja u projekte na nivou škole, te jačati pojedinačnu odgovornost tijekom realizacije planiranih projekata.
* U osobnom radu više preispitivati odredbe etičkog kodeksa struke, samokritički jačati profesionalnost i kompetencije: osobne, socijalne, informatičke.
* Kriterije praćenja, vrednovanja i samovrednovanja vladanja učenika dosljedno provoditi.
* Praćenju i ocjenjivanju učenika posvetiti osobitu pozornost, uvažavajući odredbe Pravilnika i ujednačavajući kriterije vrednovanja na nivou škole i po odgojno-obrazovnim područjima.
* Aktualizirati ekološke probleme i još više potaknuti ekološke aktivnosti u školi (elektronički otpad, čepovi, skupljanje starog papira).
* Intenzivno poticati stvaranje pozitivne, suradničke klime u školi i dobre komunikacijske odnose.
* Pojačati stručno usavršavanje učitelja u cilju kvalitetnijeg rada s učenicima s posebnim potrebama – daroviti učenici i učenici s teškoćama u razvoju.
* Učenike sa specifičnim teškoćama u učenju motivirati na redovno pohađanje dopunske nastave individualiziranim pristupom i prilagođavanjem rada njihovim teškoćama.
* U potpunosti osposobiti „pametnu ploču“, poticati i educirati učitelje na njenu praktičnu primjenu i upotrebu e-udžbenika u nastavi različitih nastavnih predmeta.
* Nastaviti s oslikavanjem zidova u školi te popularizirati ovu aktivnost među učenicima, provodeći ga kao sveobuhvatni specifični projekt odgojnog rada s učenicima, potičući sve učenike škole na odgovornost.
* Provođenjem pedagoško-instruktivnog rada unapređivati nastavni rad.
* Stručnom usavršavanju na nivou škole posvetiti osobitu pozornost. Više pažnje usmjeriti radu stručnih aktiva na razini škole, izmjeni znanja i iskustava, te poboljšati međusobnu komunikaciju.
* Ubuduće je svakako potrebno iznaći rješenje za bolje materijalne uvjete i bolju organizaciju rada izborne nastave njemačkog jezika.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Prilog 1. PODACI NA KRAJU ŠKOLSKE GODINE 2016./2017. (1.-4. razred)-nakon DR** |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |  |  |
| **RAZREDNI ODJEL** | **BROJ UČENIKA** | **PRELAZE U VIŠI RAZRED S USPJEHOM** | **UPUĆENI NA DOPUNSKI RAD** | **USPJEŠNO ZAVRŠILI RAZRED** | **SREDNJA OCJENA ODJELA** | **PEDAGOŠKE MJERE** | **VLADANJE** |
| M | Ž | U | 5 | 4 | 3 | 2 | UKUPNO | BR | BR | POHVALA | NAGRADA | OPOMENA | UKOR | UZORNO | DOBRO | LOŠE |
| BR | % |
| 1.a | 14 | 10 | 24 | 19 | 4 | 1 | 0 | 24 | 100 | 0 |   | 4,75 | 14 |   |   |   | 24 |   |   |
| 1.b | 11 | 11 | 22 | 13 | 6 | 3 | 0 | 22 | 100 | 0 |   | 4,45 | 7 |   |   |   | 22 |   |   |
| 1.c | 12 | 5 | 17 | 10 | 4 | 3 | 0 | 17 | 100 | 0 |   | 4,41 | 3 |   |   |   | 17 |   |   |
| 1.d | 1 | 6 | 7 | 5 | 2 | 0 | 0 | 7 | 100 | 0 |   | 4,71 | 2 |   |   |   | 7 |   |   |
| **1.** | **38** | **32** | **70** | **47** | **16** | **7** | **0** | **70** | 100 | **0** | **0** | **4,57** | **26** | **0** | **0** | **0** | **70** | **0** | **0** |
| 2.a | 13 | 10 | 23 | 13 | 8 | 2 | 0 | 23 | 100 | 0 |   | 4,48 | 8 |   |   |   | 23 |   |   |
| 2.b | 15 | 11 | 26 | 14 | 9 | 3 | 0 | 26 | 100 | 0 |   | 4,42 | 7 |   |   |   | 26 |   |   |
| 2.c | 6 | 4 | 10 | 6 | 4 | 0 | 0 | 10 | 100 | 0 |   | 4,60 | 4 |   |   |   | 10 |   |   |
| 2.d | 1 | 1 | 2 | 2 | 0 | 0 | 0 | 2 | 100 | 0 |   | 5,00 | 1 |   |   |   | 2 |   |   |
| **2.** | **35** | **26** | **61** | **35** | **21** | **5** | **0** | **61** | 100 | **0** | **0** | **4,49** | **20** | **0** | **0** | **0** | **61** | **0** | **0** |
| 3.a | 12 | 13 | 25 | 12 | 11 | 2 | 0 | 25 | 100 | 0 |   | 4,40 | 2 |   |   |   | 25 |   |   |
| 3.b | 13 | 15 | 28 | 14 | 11 | 3 | 0 | 28 | 100 | 0 |   | 4,39 | 3 |   |   |   | 28 |   |   |
| 3.c | 6 | 2 | 8 | 4 | 3 | 1 | 0 | 8 | 100 | 0 |   | 4,38 | 1 |   |   |   | 8 |   |   |
| 3.d | 3 | 4 | 7 | 3 | 4 | 0 | 0 | 7 | 100 | 0 |   | 4,43 | 1 |   |   |   | 7 |   |   |
| **3.** | **34** | **34** | **68** | **33** | **29** | **6** | **0** | **68** | 100 | **0** | **0** | **4,40** | **7** | **0** | **0** | **0** | **68** | **0** | **0** |
| 4.a | 12 | 7 | 19 | 6 | 11 | 2 | 0 | 19 | 100 | 0 |   | 4,21 | 2 |   | 1 |   | 18 | 1 |   |
| 4.b | 13 | 9 | 22 | 10 | 10 | 2 | 0 | 22 | 100 | 0 |   | 4,36 | 1 | 1 |   |   | 22 |   |   |
| 4.c | 12 | 3 | 15 | 6 | 9 | 0 | 0 | 15 | 100 | 0 |   | 4,40 | 4 |   |   |   | 15 |   |   |
| 4.d | 4 | 2 | 6 | 6 | 0 | 0 | 0 | 6 | 100 | 0 |   | 5,00 | 4 |   |   |   | 6 |   |   |
| **4.** | **41** | **21** | **62** | **28** | **30** | **4** | **0** | **62** | 100 | **0** | **0** | **4,39** | **11** | **1** | **1** | **0** | **61** | **1** | **0** |
| **1.-4.** | **148** | **113** | **261** | **143** | **96** | **22** | **0** | **261** | 100 | **0** | **0** | **4,46** | **64** | **1** | **1** | **0** | **260** | **1** | **0** |
| **%** | **56,7** | **43,3** | **100,0** | **54,79** | **36,78** | **8,43** | **0,00** |  | **100** |  |  |  | **24,52** | **0,38** | **0,38** | **0,00** | **99,62** | **0,38** | **0,00** |
| **Prilog 2. PODACI NA KRAJU ŠKOLSKE GODINE 2016./2017. (5.-8. razred)-nakon DR** |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |  |  |  |
| **RAZREDNI ODJEL** | **BROJ UČENIKA** | **PRELAZE U VIŠI RAZRED S USPJEHOM** | **UPUĆENI NA DOPUNSKI RAD** | **USPJEŠNO ZAVRŠILI DOP. RAD** | **UPUĆENI NA POPR. ISPIT** | **SREDNJA OCJENA ODJELA** | **PEDAGOŠKE MJERE** | **VLADANJE** |
| M | Ž | U | 5 | 4 | 3 | 2 | UKUPNO | BR | BR | BR | POHVALA | NAGRADA | OPOMENA | UKOR | UZORNO | DOBRO | LOŠE |
| BR | % |
| 5.a | 12 | 6 | 18 | 6 | 10 | 2 | 0 | 18 | 100 | 0 |   |   | 4,22 | 3 |  3 |   |   | 15 | 3 |   |
| 5.b | 10 | 8 | 18 | 4 | 7 | 7 | 0 | 18 | 100 | 0 |   |   | 3,83 |   |   |   |   | 16 | 2 |   |
| 5.c | 9 | 9 | 18 | 5 | 7 | 6 | 0 | 18 | 100 | 3 | 3 |   | 3,94 |   |   |   |   | 18 |   |   |
| **5.** | **31** | **23** | **54** | **15** | **24** | **15** | **0** | **54** | **100** | **3** | **3** | **0** | **4,06** | **3** | **3** | **0** | **0** | **49** | **5** | **0** |
| 6.a | 9 | 9 | 18 | 7 | 6 | 5 | 0 | 18 | 100 | 0 |   |   | 4,11 | 1 |   |   |   | 17 | 1 |   |
| 6.b | 12 | 9 | 21 | 4 | 7 | 10 | 0 | 21 | 100 | 4 | 4 |   | 3,71 |   |   | 1 |   | 20 | 1 |   |
| 6.c | 8 | 10 | 18 | 4 | 5 | 9 | 0 | 18 | 100 | 1 | 1 |   | 3,72 | 2 | 1 |   |   | 18 |   |   |
| **6.** | **29** | **28** | **57** | **15** | **18** | **24** | **0** | **57** | **100** | **5** | **5** | **0** | **3,93** | **3** | **1** | **1** | **0** | **55** | **2** | **0** |
| 7.a | 11 | 15 | 26 | 7 | 9 | 10 | 0 | 26 | 100 | 3 | 3 |   | 3,88 | 3 | 1 |   |   | 22 | 4 |   |
| 7.b | 12 | 12 | 24 | 10 | 8 | 6 | 0 | 24 | 100 | 1 | 1 |   | 4,17 |   |   |   |   | 21 | 3 |   |
| **7.** | **23** | **27** | **50** | **17** | **17** | **16** | **0** | **50** | **100** | **4** | **4** | **0** | **4,10** | **3** | **1** | **0** | **0** | **43** | **7** | **0** |
| 8.a | 14 | 9 | 23 | 5 | 6 | 11 | 1 | 23 | 100 | 0 |   |   | 3,65 | 3 | 4 | 1 |   | 19 | 4 |   |
| 8.b | 15 | 7 | 22 | 7 | 7 | 7 | 1 | 22 | 100 | 0 |   |   | 3,91 |   | 4 |   |   | 15 | 7 |   |
| 8.c | 7 | 9 | 16 | 4 | 8 | 4 | 0 | 16 | 100 | 0 |   |   | 4,00 |   | 1 |   |   | 16 |   |   |
| **8.** | **36** | **25** | **61** | **16** | **21** | **22** | **2** | **61** | **100** | **0** | **0** | **0** | **3,84** | **3** | **9** | **1** | **0** | **50** | **11** | **0** |
| **5.-8.** | **119** | **103** | **222** | **63** | **80** | **77** | **2** | **222** | **100,00** | **12** | **12** | **0** | **3,97** | **12** | **14** | **2** | **0** | **197** | **25** | **0** |
| **%** | **53,6** | **46,4** | **100,0** | **28,38** | **36,04** | **34,68** | **0,90** |  | **100,00** | **5,4** |  |  |  | **5,41** | **6,31** | **0,90** | **0,00** | **88,74** | **11,26** | **0,00** |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Prilog 3. PODACI NA KRAJU ŠK. GOD. 2016./2017. (1.-8. razred)-nakon DR** |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |  |  |
| **RAZREDNI ODJEL** | **BROJ UČENIKA** | **PRELAZE U VIŠI RAZRED S USPJEHOM** | **UPUĆENI NA DOPUNSKI RAD** | **USPJEŠNO ZAVRŠILI RAZRED** | **SREDNJA OCJENA ODJELA** | **PEDAGOŠKE MJERE** | **VLADANJE** |
| M | Ž | U | 5 | 4 | 3 | 2 | UKUPNO | BR | BR | POHVALA | NAGRADA | OPOMENA | UKOR | UZORNO | DOBRO | LOŠE |
| BR | % |
| **1.-4.** | 148 | 113 | 261 | 143 | 96 | 22 | 0 | 261 | 100 | 0 |   | 4,46 | 64 | 1 | 1 | 0 | 260 | 1 | 0 |
| **%** | **56,7** | **43,3** | **100** | **54,8** | **36,8** | **8,4** | **0,0** | **100** | **100** | 0 |   |   | **24,5** | **0,4** | **0,4** | **0,0** | **99,6** | **0,4** | **0,0** |
| **5.-8.** | 119 | 103 | 222 | 63 | 80 | 77 | 2 | 222 | 100,0 | 12 | 12 | 3,92 | 12 | 14 | 2 | 0 | 197 | 25 | 0 |
| **%** | **53,6** | **46,4** | **100,0** | **28,4** | **36,0** | **34,7** | **0,9** | **100,0** | **100,0** | **5,4** |  |  | **5,4** | **6,3** | **0,9** | **0,0** | **88,7** | **11,3** | **0,0** |
| **1.-8.** | **267** | **216** | **483** | **206** | **176** | **99** | **2** | **483** | **100,0** | **12** | **12** | **4,21** | **76** | **15** | **3** | **0** | **457** | **26** | **0** |
| **%** | **55,3** | **44,7** | **100,0** | **42,7** | **36,4** | **20,5** | **0,4** | **100,0** | **100,0** | **2,5** |  |  | **15,7** | **3,1** | **0,6** | **0,0** | **94,6** | **5,4** | **0,0** |